PUISI

Aku ranting kecil

bertahan pada pokok reput

memandang ke atas

mencari tempat berpaut

untuk kubantu ranting di bawah

agar terus bertahan.

Aku keseorangan

di bawahku

ada akar menelan hujan

menunggu waktu menjadi tanah.

Andai aku bukan ranting

akar itu aku cabut

dibuang ke dalam lautan api

pasti tunas tidak bercambah.

Andai aku bukan ranting

akan kupilih biji terbaik

dicambah menjadi pokok baru.

Benedict Anak Samling

Kalaulah,

realiti tidak tenggelam di dalam mimpi

lalu berterbangan mencari tuannya

pasti hidup tidak kacau-bilau

malah mudah seperti cerita yang ditulis sendiri

Tetapi, apalah gunanya kita dinamakan manusia?

Jika semuanya seperti petik jari untuk dikecapi?

Alice Mohd

Dalam menyusun bicara

usahlah menyusuk jarum dusta

duri caci dan selumbar keji.

Jangan dipenuh sampah sumpah seranah,

hanyir umpat dan nanah fitnah

kerana ia bukan pakaian orang beriman

atau asuhan akhlak Islam.

Berbicaralah seperti Rasulullah

penuh berisi inti hikmah

sarat menjunjung kebenaran

dalam kelembutan

tanpa hampas sia-sia

menyeru makruf

menyekat mungkar.

Radiyah Affandi

Minggu Karyawam Muda 2022

See author's posts


JKKK Fasa 1 Bahagia Jaya Teku ngatur gutung-ruyung

SIBU: Komiti Pengelikun enggau Pemaju Kampung (JKKK) Fasa 1 Bahagia Jaya Teku udah ngatur Program Gutung-Ruyung Meresi Genturung Pendiau.

Program ke diatur ba Palan Info JKKK Fasa 1 Bahagia Jaya Teku dipejadi Raban Kunsil Bandar Sibu (MPS), Kunsilor Ibrahim Laili.

Batang tuju ngatur program nya dikena nentuka genturung pendiau nya dipeda beresi kelimpah ari ngerapiktka antara semua orang ke diau ba endur nya.

Kelimpah ari nya program nya mega dikena meransang peranak endur nya rindu meda pemeresi enggau pemanah rampa menua.

Program nya disereta raban Kelab Rekreasyen Kampung Bahagia Jaya Teku, Kelab Raban Nembiak Kampung Bahagia Jaya Teku enggau Kelab Raban Nembiak Wawasan Taman Indah Teku.

Sama bisi enggau nyereta program nya Chairman JKKK JKKK Fasa 1 Bahagia Jaya Teku, Zaidil Arip.

Oleh Aiman Raihan

See author's posts


INDIKASI-INDIKASI PRU-15 JADI PERBUALAN HANGAT

DALAM borak-borak tentang politik di mana-mana ketika ini, sudah cukup ramai yang bercakap tentang kemungkinan Pilihan Raya Umum ke-15 (PRU15) diadakan tidak lama lagi di Malaysia.

Namun, tiada sesiapa yang dapat membayangkan tarikh atau bulan atau sama ada ia akan diadakan pada tahun ini atau tahun depan.

Salah satu indikasi yang mengukuhkan pengamatan pemerhati politik adalah tentang ketegasan Parti Warisan Sabah (Warisan) yang sudah mengesahkan pengembangan sayapnya ke Semenanjung Malaysia dan menjalinkan kerjasama dengan Malaysian United Democratic Alliance (MUDA), pimpinan Syed Saddiq Syed Abdul Rahman.

Dalam kalangan pemerhati politik, ada yang mengaitkan juga kenyataan Presiden Parti Pribumi Bersatu Malaysia (Bersatu), Tan Sri Muhyiddin Yassin baru-baru ini sebagai salah satu indikasi. Muhyiddin telah dipetik sebagai berkata beliau tidak bercadang untuk mempertahankan kerusi Gambir pada Pilihan Raya Negeri Johor yang bakal diadakan tidak lama lagi.

Alasan Muhyiddin adalah beliau ingin menumpu perhatian beliau terhadap pengurusan parti dan hal ehwal nasional. Tumpuan terhadap PRU-15?

Ahli Parlimen Julau, Larry Sng pula kini menerajui Parti Bangsa Malaysia (PBM), sebuah parti nasional setelah nama Sarawak Workers’ Party (SWP) yang ditubuhkan bapanya, Sng Chee Hua, ditukar nama kepada PBM, sambil mengikrarkan bahawa PBM akan memohon untuk menjadi anggota Barisan Nasional (BN).

Ramai dalam kalangan pemerhati politik melihat gerak Larry Sng itu adalah satu cubaan untuk mengusahakan PBM boleh dikembangkan ke Sarawak memandangkan parti baharu itu ialah parti pelbagai kaum, serta tidak berasaskan satu-satu kaum seperti parti-parti lain yang ada di Malaysia selama ini.

Tidak terlepas daripada pengamatan juga adalah tentang kesungguhan sebuah lagi parti baharu yang cuba ditubuhkan, iaitu Parti Aspirasi Sains Malaysia (Sains) yang dengan lantang memprotes penolakan pendaftarannya oleh pihak Pendaftar Pertubuhan (RoS) baru-baru ini. Sains ingin menyertai PRU15?

Berdasarkan pengamatan-pengamatan itu, ternyata bahawa apabila PRU-15 diadakan nanti, sudah tentu perkembangan baharu dalam lanskap politik Malaysia akan muncul dan pilihan raya akan datang bakal menyaksikan kesesakan parti-parti politik.

See author's posts


Penerbangan Labuan – Miri dikurangkan

ZARINA ABDULLAH

KUCHING: Bilangan penerbangan dari Labuan ke Miri dikurangkan kepada tiga
kali seminggu di sepanjang tempoh Perintah Kawalan Pergerakan (PKP) dalam usaha
mengekang penularan Covid-19.

Menteri Pelancongan, Kesenian dan Kebudayaan Datuk Abdul Karim Rahman
Hamzah berkata, penerbangan tersebut hanya dibenarkan pada Isnin, Khamis dan
Sabtu sahaja.

“Perkara ini diputuskan oleh Jawatankuasa Pengurusan Bencana Negeri (JPBN)
Sarawak hari ini (semalam.)

“Manakala penerbangan dari Kuala Lumpur-Miri-Kuala Lumpur hanya dibenarkan
dua kali seminggu iaitu Khamis dan Ahad,” katanya.

Beliau berkata demikian dalam sidang media harian Covid-19 mewakili
Pengerusi Jawatankuasa Pengurusan Bencana Negeri Sarawak (JPBNS)  Datuk Amar Douglas Uggah Embas di sini,
semalam.

Abdul Karim turut mengumumkan bahawa semua kilang-kilang pemprosesan rumbia
di Sarawak dibenarkan dibuka dari jam 7.00 pagi hingga 7.00 petang setiap hari.

Menjawap pertanyaan mengenai perubahan penerbangan tersebut, Abdul Karim
berkata perkara itu diputuskan tertakluk kepada keadaan semasa.

“Jika keadaan semakin reda, kita akan lakukan beberapa perubahan,
kelonggaran atau membenarkan beberapa pembukaan operasi perniagaan lain.

“Sebagai contoh, kita telah membenarkan pembukaan kedai bengkel kereta,
kedai alat ganti selama dua kali seminggu iaitu pada Selasa dan Khamis dari 7
pagi hingg 7 petang sahaja.

“Namun, jika keadaan semakin teruk, sudah tentu PKP akan semakin diperketat
dan dipertingkatkan,” jelasnya.

Tambahnya, pihak kerajaan juga tidak mahu sampai ke peringkat Perintah
Kawalan Pergerakan Diperketatkan (PKPD) kerana jika sampai tahap itu, mereka
yang berada di kawasan PKPD adalah langsung tidak dibenarkan keluar atau masuk.

“Tetapi sehingga kini keadaan Sarawak semuanya terkawal dan semua kluster
yang diketahui juga terkawal dan berharap ia terus kekal sedemikian,” ujarnya.

See author's posts


Larangan Ahli Parlimen tukar parti dikuat kuasa sebelum PRU-15

MENTERI di Jabatan Perdana Menteri (Parlimen dan Undang- Undang), Datuk Seri Wan Junaidi Tuanku Jaafar. • Foto BERNAMA

KUALA LUMPUR: Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti akan dikuatkuasakan  dalam masa terdekat, sebelum Pilihan Raya Umum ke-15 (PRU-15), kata Menteri di Jabatan Perdana Menteri (Parlimen Dan Undang-Undang) Datuk Seri Dr Wan Junaidi Tuanku Jaafar.

Beliau berkata, akta yang telah menerima perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah itu masih tiada tarikh khusus bagi dikuat kuasa ketika ini.

“Ia (kuat kuasa akta) akan berlaku sebelum itu (PRU-15). Jadi, semua perlu bersabar dan saya akan tampil sekali lagi (untuk maklumkan mengenai perkara itu) dalam masa terdekat,” katanya ketika ditanya pemberita sama ada akta berkenaan akan dilaksanakan atau tidak sekiranya Parlimen dibubarkan dalam masa terdekat, di Bangunan Parlimen semalam.

Terdahulu, Dewan Rakyat dimaklumkan Al-Sultan Abdullah memperkenankan 14 akta termasuk Akta Perlembagaan (Pindaan) (No. 3) 2022 itu yang diluluskan pada Mesyuarat Kedua Penggal Kelima Parlimen ke-14 lepas.

Sementara itu, Wan Junaidi berkata, Bajet 2023 tetap akan dibentangkan Jumaat ini seperti yang dijadualkan susulan spekulasi pembubaran Parlimen dalam masa terdekat.

Wan Junaidi berkata, kerajaan komited untuk memastikan rang undang-undang yang telah dirangka termasuk Rang Undang-Undang Kanun Keseksaan (Pindaan) 2022, Rang Undang-Undang Kanun Tatacara Jenayah (Pindaan) 2022 dan Rang Undang-Undang Dadah Berbahaya (Pindaan) 2022 yang berkaitan pemansuhan hukuman mati mandatori akan dibawa untuk bacaan pertama dan kedua pada sidang Parlimen ini.

Menjawab mengenai usul pemilihan Timbalan Yang Dipertua Dewan Rakyat yang ditangguhkan lagi, Wan Junaidi berkata, perkara itu berikutan hanya terdapat satu pencalonan sahaja bagi jawatan berkenaan untuk undian di Parlimen.

Ujarnya, hanya satu nama sahaja yang dikemukakan iaitu dari pihak kerajaan dalam tempoh 14 hari sebelum sidang Dewan Rakyat bermula.

“Saya telefon (Ketua Pembangkang) Datuk Seri Anwar Ibrahim, saya tanya dan beritahu beliau sekiranya tiada pencalonan dari Pakatan Harapan (PH), maka atas pemahaman yang dahulu bahawa kita akan tarik kita punya calon,” katanya.

Terdahulu, Dewan Rakyat hari ini meluluskan usul pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said ditangguhkan buat kali kelima dan dibawa ke persidangan akan datang. -Bernama

See author's posts


6 ditahan jalankan perniagaan ayam

ALOR SETAR: Kegiatan warga asing yang membuka kedai runcit basah dan menjalankan perniagaan menyimpan, menyembelih dan menjual ayam di sebuah rumah kedai dua tingkat terbongkar dengan penahanan enam lelaki warga Bangladesh di Amanjaya, Sungai Petani, kelmarin.

Pengarah Jabatan Imigresen Kedah Zuhair Jamaludin berkata, dalam Op Sapu yang bermula pada 5.00 petang hingga 11 malam itu, seramai 17 pegawai dan anggota Imigresen menjalankan pemeriksaan di sembilan lokasi berasingan di sekitar Sungai Petani.

“Pemeriksaan di sebuah rumah kedai dua tingkat di Jalan Teratai, Amanjaya mendapati warga asing yang menyewa premis berkenaan daripada seorang warga tempatan telah membuka kedai runcit basah yang menjual ayam, ikan dan sayur-sayuran.

“Mereka juga menjadikan premis berkenaan sebagai tempat untuk menyimpan ayam hidup sebelum proses menyembelih dan menjual.

Semasa serbuan, kesemua warga asing yang berumur antara 22 hingga 35 tahun itu sedang menjalankan tugas masing-masing,” katanya, dalam satu kenyataan semalam.

Zuhair berkata, pihaknya akan menjalankan siasatan lanjut terhadap pemilik premis dan pemilik lesen perniagaan yang menyewa dan membenarkan warga asing berkenaan menjalankan perniagaan di rumah kedai itu.

Beliau berkata, kesemua mereka ditahan mengikut Seksyen 39(b) Peraturan-peraturan Imigresen 1963 kerana menyalahgunakan pas lawatan sosial atau pas kerja, Seksyen 6(1)(c) Akta Imigresen 1959/63 (Akta 155) kerana tidak memiliki dokumen perjalanan yang sah dan Seksyen 15(1) akta sama kerana tinggal lebih masa.

“Kesemua mereka dibawa ke Klinik Kesihatan Alor Setar untuk saringan Covid-19 sebelum ditempatkan di lokap Imigresen, Bangunan Kementerian Dalam Negeri di sini untuk siasatan sebelum dihantar ke Depoh Tahanan Imigresen Belantik di Sik,” katanya.– Bernama

See author's posts


SKMS bantu usahawan kecil terjejas Covid-19

SERIAN: Skim Kredit Mikro Sarawak (SKMS) adalah bertujuan untuk membantu meringankan beban usahawan kecil terutamanya yang terjejas dengan pademik Covid-19 di negeri ini.

Timbalan Ketua Menteri merangkap Menteri Pembangunan Bandar dan Sumber Asli II dan Menteri Perdagangan Antarabangsa  dan Industri, Terminal Perindustrian dan Pembangunan Usahawan (MINTRED), Datuk Amar Awang Tengah Ali Hassan berkata, objektif utama skim ini adalah untuk memudahkan para usahawan mikro kepada pinjaman mudah tanpa mengira kaum.

“Skim tersebut dilaksanakan oleh kementerian saya melalui SEDC dan Agro Bank. Setakat ini, pihak kementerian telah meluluskan sejumlah 451 permohonan bagi SKMS dengan nilai kelulusan sebanyak RM14 juta.” katanya.

Beliau berkata, kerajaan turut melaksanakan beberapa program bantuan kewangan dalam bentuk geran, pinjaman dan pinjaman mudah.

Jelasnya, program bantuan tersebut adalah Skim Pinjaman Industri Kecil dan Sederhana (SPIKS), Graduan Ke arah Keusahawanan (GERAK), Usahawan Teknikal dan Vokasional (USTEV), Bantuan Sarawakku Sayang SME 2.0 Special Relief Facility.

“Setakat September 2020, di bawah program SPIKS, kementerian telah meluluskan sebanyak RM4 juta bantuan yang memberi manfaat kepada 33 PKS

“Di samping itu, bantuan sebanyak RM1.86 juta telah diluluskan kepada GERAK dan USTEV sebanyak RM2.68 juta. Selain itu, kerajaan tidak akan mengenakan faedah empat peratus ke atas pinjaman tersebut.”ujarnya.

Beliau berkata demikian pada Program Simposium Usahawan Kontraktor Siri 12  Bahagian Serian, di Hotel Roxy, Serian, semalam.

Dalam pada itu, beliau menegaskan, kontraktor memainkan peranan penting dalam membantu mentransformasi pembangunan luar bandar khususnya di kawasan Serian.

“Pelaksanaan Projek Transformasi Luar Bandar  (RTP) bukan sahaja akan membuka peluang kepada kontraktor bumiputera untuk meningkatkan pendapatan malah ia juga merupakan sumbangan mereka di dalam pembangunan negeri Sarawak.

“Saya berharap, kontraktor hendaklah bertanggungjawab dan  amanah dengan tanggungjawab yang  diberikan dan bukannya menyerahkan projek secara 100 peratus kepada pihak lain untuk menyiapkan projek (Alibaba).

Turut hadir Duta Khas Perdana Menteri ke Asia Timur, Datuk Seri Richard Riot Jaem, Menteri Muda Pembangunan Usahawan dan Perusahaan Kecil dan Sederhana Sarawak, Datuk Naroden Majais dan Ahli Dewan Undangan Negeri (ADUN) Bukit Semuja, John Ilus.

Oleh Jeakqleyn Yacho

See author's posts


18 MAUT, nahas jalan raya

ALGIERS: Sekurang-kurangnya 18 orang terbunuh, manakala 11 lagi cedera dalam nahas jalan raya di timur laut Algeria, kata pihak berkuasa pada Sabtu.

Sebuah bas bertembung dengan kenderaan berat di wilayah Constantine pada Jumaat malam, lapor Agensi Anadolu memetik polis Algeria dalam satu kenyataan.

Mangsa yang terkorban termasuk 11 wanita dan enam kanak-kanak. – Bernama

Pic cap

Sebuah bas bertembung dengan kenderaan berat di wilayah Constantine mengorbankan 18 orang, manakala 11 lagi cedera.

See author's posts


Beijing tambah kapasiti ujian saringan Covid-19

BEIJING: Beijing mampu melakukan ujian saringan Covid-19 sebanyak satu juta individu setiap hari ketika mana seluruh bandar itu berusaha mengekang penularan baharu.Beijing memperluaskan ujian saringan di bandar dengan penduduk seramai 20 juta orang itu sejak kluster baharu dikesan di pasar borong makanan seminggu lalu.Penularan itu yang pertama di Beijing dalam beberapa bulan.Ia kini melepasi jumlah puncak sebelumnya di bandar itu pada awal Februari.

Ujian saringan Covid-19 pada mulanya difokuskan pada mereka yang bekerja atau berbelanja di pasar Xinfadi atau tinggal di sekitarnya.Namun, ia diperluas untuk merangkumi penduduk di bahagian lain bandar itu serta pekerja penghantaran makanan dan bungkusan.

Jurucakap Suruhanjaya Kesihatan Beijing, Gao Xiaojun berkata sejak penularan baharu ini, kapasiti ujian telah meningkat dua kali ganda lebih dari 230,000 setiap hari di 124 institut.Gao berkata, wilayah termasuk Hubei dan Liaoning menghantar 200 pekerja makmal ke Beijing untuk meningkatkan kapasiti ujian saringan virus itu.-AFP

See author's posts


SITUASI TERKINI COVID-19

KUCHING: Sebanyak 752 kes baharu (61.8 peratus) dilaporkan di Bahagian Kuching diikuti Bahagian Serian, 236 kes (19.4 peratus) dan Bahagian Samarahan, 101 kes (8.3 peratus).

Pengarah Jabatan Kesihatan Negeri Sarawak (JKNS) Dato Dr. Mohamed Sapian Mohamed berkata, dua kematian telah dilaporkan semalam iaitu masing-masing satu kes di Daerah Kuching dan Daerah Serian.

Menurutnya, kedua-dua kes tersebut belum menerima imunisasi Covid-19 yang lengkap dan berkomorbid.

“JKNS ingin memaklumkan bahawa pada 12 Ogos (Khamis), sebanyak 1,216 kes baharu Covid-19 di Sarawak.

“Ini menjadikan kumulatif kes Covid-19 yang telah dilaporkan setakat ini adalah berjumlah 84,603 kes. Bilangan kes harian ini merupakan rekod tertinggi pernah dilaporkan oleh Sarawak sejak wabak bermula pada Mac 2020,” katanya, menerusi satu kenyataan semalam.

Dr. Mohamed Sapian menyatakan bahawa perebakan kes ini boleh dikaitkan dengan beberapa faktor termasuk aktiviti berkumpul secara sosial dan keluarga, majlis sambutan hari jadi atau perpisahan, majlis pengebumian dan tahlil, aktiviti sukan berkumpulan, bermesyuarat secara fizikal serta jangkitan di tempat kerja yang tidak mematuhi Prosedur Operasi Standard (SOP).

“Masih ramai lagi individu yang didapati melepak di tempat awam dan berbual-bual di tempat makan tanpa memakai pelitup muka.

“Selain itu, terdapat juga majikan yang masih enggan membenarkan pekerja mereka menjalani saringan atau bekerja dari rumah apabila mereka mempunyai gejala sehingga tercetusnya kluster di tempat kerja,” katanya.

Oleh JEAKQLEYN YACHO

See author's posts


Kolam renang mula beroperasi

KEMUDAHAN kolam renang di Kompleks Sukan Sri Aman kini sudah mula beroperasi untuk orang ramai di Simanggang.

Pihak Pengurusan Kompleks Sukan Perbadanan Sukan Sarawak Bahagian Sri Aman melalui satu kenyataan memberitahu kemudahan kolam renang berkenaan sudah mula beroperasi semenjak 14 Oktober lepas.

Katanya kemudahan kolam renang di Kompleks Sukan Sri Aman berkenaan akan beroperasi pada Jumaat, Sabtu dan Ahad.

Pada Jumaat katanya, operasi kemudahan kolam renang akan bermula dari jam 8.30 pagi hingga 11.45 pagi dan dari 2.30 petang hingga 7.30 malam.

Manakala pada Sabtu dan Ahad pula, kemudahan kolam renang itu akan bermula dari jam 8.30 pagi hingga 11.30 pagi dan dari 2.30 petang hingga 7.30 malam.

Para pengunjung katanya diingatkan untuk menggunakan pakaian yang bersesuaian semasa mandi dengan ibu bapa atau penjaga dimohon agar menemani anak kecil yang mandi di kolam itu.

Oleh VALENTINE NGUMBANG

See author's posts


Juara Dara Kenyalang milik Steffy Sharon

STEFFY Sharon diumumkan sebagai juara Dara Kenyalang sekali gus menyingkirkan 12 finalis yang berentap dalam pencarian Dara Kenyalang 2023 yang diadakan secara langsung menerusi saluran 122, TVS, Ahad lepas.

Menerusi kemenangan tersebut, Steffy membawa pulang hadiah wang tunai sebanyak RM10,000, mahkota Dara Kenyalang, tiket percutian ke Korea bernilai RM7,000, kerusi tajaan Fella Design, trofi tajaan Nang Ori, selempang tajaan Lime’s Craft dan Souviral, jambangan bunga tajaan Muan Gift and Florist. Steffy turut meraih gelaran Ratu Catwalk Terbaik.

Naib johan dimenangi oleh Noor Dearie dengan membawa pulang hadiah wang tunai RM7,000, trofi, selempang dan jambangan bunga. Noor Dearie turut meraih gelaran Ratu Sosial Media Digemari.

Tempat ketiga diraih oleh Lofrenska Fezzie (RM5,000, trofi, selempang dan jambangan bunga). Tempat keempat dimenangi oleh Tonnia Kisi (RM2,000 dan hadiah tajaan Nang Ori). Tonnia meraih gelaran Ratu Inspirasi.

Tempat kelima dimenangi oleh Alicia Minod (RM2,000 dan hadiah tajaan Nang Ori) dan tempat keenam diraih oleh Clera Pungi Minod (RM2,000 dan hadiah tajaan Nang Ori).

Pertandingan akhir Dara Kenyalang menampilkan barisan juri, Martin Dinil, Wenaneta Angang, Dewi Liana Seriestha, Mandy Nandu dan Ricky Raca Kimwah.

Manakala juri umum menampilkan Cecelia Lagak, Jonathan Yun, Jane Teo, Awaeang Kwasin, mewakili pihak penaja manakala Wendy Earnest, dan Angela Martin, mewakili juri tetap dan Wagner John, Bridget Bulan Taja, Ozie Tungging, Teresa Suli, Dr. Mary Chalang, dan Edmund Rintai mewakili juri undangan.

Pentas Dara Kenyalang diserikan dengan persembahan penyanyi Ramles Walter, Elizebeth Paya dan kumpulan penari JKKN.

Segmen pertama Dara Kenyalang menampilkan 12 finalis pada sesi pengenalan sekali gus memperagakan kostum tradisional. Segmen kedua, 12 finalis memperagakan gaun malam.

Tidak ketinggalan 12 finalis perlu melalui sesi soal jawab untuk memilih finalis yang layak dalam enam finalis teratas. Soalan dinilai menerusi peratusan markah yang berbeza.

See author's posts


Kira-kira 510 gelandangan diberi tempat berlindung

KUALA LUMPUR:
Kira-kira 510 gelandangan diselamat dan ditempatkan di dua pusat transit dan
empat pusat komuniti yang dijadikan penempatan sementara di sekitar ibu kota
sepanjang tempoh Perintah Kawalan Pergerakan (PKP) ini.

Datuk Bandar Kuala
Lumpur, Datuk Nor Hisham Ahmad Dahlan berkata, selain Pusat Transit Gelandangan
Jalan Pahang dan
Anjung Singgah,
Pusat Komuniti Sentul Perdana, Pusat Komuniti Setiawangsa, Dewan
Serbaguna Alam Damai Cheras
dan Dewan Serbaguna Tasik Ampang Hilir turut dijadikan penempatan
sementara gelandangan terbabit.

“Kami akan terus menjejaki dan
menyelamatkan mereka di sekitar ibu kota dan ditempatkan sementara di
pusat-pusat komuniti itu sepanjang PKP.

“Ada lagi yang masih menyorok,” katanya kepada pemberita selepas lawatan ke Pusat Komuniti
Sentul Perdana di sini semalam.

Beliau berkata,
sebelum ditempatkan di penempatan sementara itu, warga gelandangan akan   menjalani saringan kesihatan untuk memastikan
mereka bebas dari Covid-19. Tiada kes positif dalam kalangan gelandangan
dilaporkan setakad ini.

Menurut Datuk Bandar,
penempatan sementara warga gelandangan itu terbahagi kepada tiga kategori iaitu
golongan sihat warganegara, gelandangan bermasalah sakit berjangkit, mental dan
penagihan dadah
serta bukan warganegara.

“Golongan sihat warganegara akan
ditempatkan di Pusat Komuniti Sentul Perdana dan Dewan Serbaguna Tasik Ampang
Hilir masing-masing seramai 181 dan 62 orang, Pusat Komuniti Setiawangsa
menempatkan 95 gelandangan bermasalah, manakala di Dewan Serbaguna Alam Damai
Cheras pula untuk 30 orang bukan warganegara.

Nor Hisham berkata,
99 gelandangan lelaki ditempatkan di Pusat Transit Gelandangan Jalan Pahang
manakala 43 gelandangan lelaki dan wanita termasuk tiga kanak-kanak di Anjung
Singgah, kendalian Yayasan Kebajikan Negara.

Beliau berkata,
pihaknya turut menjalankan sistem data biometrik bagi setiap gelandangan yang
ditempatkan bagi memudahkan pelbagai agensi menyalurkan bantuan atau sumbangan
menerusi Jabatan Kebajikan Masyarakat (JKM).

Katanya, pertubuhan bukan
kerajaan (NGO) perlu mematuhi prosedur operasi standard (SOP) yang ditetapkan
oleh Majlis Keselamatan Negara (MKN) dan tiada lagi pengedaran makanan di Medan
Tuanku bagi menjaga jarak sosial. -BERNAMA

See author's posts


JBPM Miri jalankan operasi disinfeksi di Hospital Miri

LIONG CHAI LING

MIRI: Jabatan Bomba dan Penyelamat Malaysia (JBPM) Zon
Miri telah melakukan operasi disinfeksi di Hospital Miri, semalam.

Operasi tersebut dijayakan oleh dengan kekuatan anggota
seramai 21 orang yang diketuai Ketua JBPM Zon Miri, Law Poh Kiong.

 Operasi itu
bermula pada jam 3 petang dengan sesi taklimat ringkas dan aktiviti sanitasi
membabitkan semua lokasi awam dan klinik-klinik pakar dan selesai pada jam 5.00
petang.

Hospital Miri, dalam satu kenyataan media berkata,
keseluruhan operasi tersebut berjalan lancar.

“Operasi ini merupakan usaha sebagai langkah
berjaga-jaga bagi memastikan tidak berlaku penularan penyakit berjangkit di
sini.

“Pihak pengurusan Hospital Miri melahirkan
setinggi-tinggi penghargaan kepada JBPM Zon Miri atas kerjasama erat yang
diberikan dan berharap hubungan baik seumpama ini dapat diteruskan pada
masa-masa akan datang,” kata kenyataan itu.

Turut membantu sepanjang proses ini dilaksanakan ialah
kakitangan syarikat konsesi dan anggota perkhidmatan kesihatan yang bertugas di
Hospital Miri.

Hospital Miri sentiasa memastikan tahap kebersihan
persekitaran hospital sentiasa dalam keadaan yang optima.

“Perkhidmatan penyampaian kesihatan masih lagi
beroperasi seperti biasa.

“Oleh itu, orang ramai yang berkunjung ke Hospital
Miri diminta untuk mematuhi segala arahan daripada petugas kesihatan bagi
memastikan kelancaran perkhidmatan yang disediakan,” katanya.

See author's posts


Bekas setiausaha sulit kanan menteri direman

PUTRAJAYA: Seorang bekas setiausaha sulit kanan kepada bekas menteri dan tunangnya direman lima hari bagi membantu siasatan berhubung kes rasuah RM3.7 juta berkaitan perkhidmatan pengiklanan di bawah Kementerian Pelancongan, Seni dan Budaya.

Perintah reman yang bermula semalam hingga 19 Ogos itu dikeluarkan oleh Majistret Shah Wira Abdul Halim di Mahkamah Majistret Putrajaya, di sini semalam  bagi membantu siasatan menurut Seksyen 17 Akta Suruhanjaya Pencegahan Rasuah Malaysia (SPRM).

Menurut sumber SPRM, lelaki berumur 29 tahun itu dan tunangnya yang berusia 28 tahun ditahan di ibu pejabat SPRM di sini kira-kira 5.44 petang Jumaat lalu selepas mereka hadir menyerah diri.

Pada 12 Jun lepas, media melaporkan SPRM sedang mengesan seorang bekas pegawai kanan kepada seorang bekas menteri bagi membantu siasatan kes.

Media memetik SPRM sebagai berkata, lelaki berkenaan dikenali sebagai Mohd Saifullah Mohd Minggu@Mohd Hisham, 29, dan beralamat terakhir di KM2, Jalan Bubul, Peti Surat 351, 91308, Semporna, Sabah.

Sebelum itu, SPRM dilaporkan telah mendakwa seorang pemilik syarikat yang mempunyai kaitan dengan tender pengiklanan tersebut pada 27 Julai lalu mengikut Seksyen 471 Kanun Keseksaan atas kesalahan mengemukakan dokumen dan invois palsu.

Pemilik syarikat berkenaan didakwa menggunakan dokumen palsu berhubung  Tender RFP- Global Advertising Agencies and Promotion for Tourism bernilai RM89 juta bagi tempoh dua tahun. – Bernama

See author's posts


Nga Kor Ming letak jawatan

KUALA LUMPUR: Timbalan Yang Dipertua Dewan Rakyat, Nga Kor Ming mengumumkan peletakan jawatannya berkuat kuasa serta-merta.

Nga yang juga Ahli Parlimen Teluk Intan berkata beliau mengambil keputusan itu sebagai tanda solidariti kepada bekas Yang Dipertua Dewan Rakyat, Tan Sri Mohamad Ariff Md Yusof dan hanya mahu berkhidmat kepada kerajaan yang diberi mandat oleh rakyat.

“Surat peletakan jawatan akan saya tandatangan dan berikan kepada Setiausaha Dewan Rakyat sebentar lagi,” katanya dalam sidang media di Parlimen di sini semalam.

Terdahulu, usul kerajaan untuk mengosongkan jawatan Yang Dipertua Dewan Rakyat diluluskan dengan 111 bersetuju dan 109 membantah.

Dalam pada itu Nga ditanya mengenai tindakannya meletakkan jawatan mendahului usul pengosongan jawatannya itu mencalar kredibilitinya, Nga sebaliknya menyifatkan ia satu penghormatan memandangkan selama ini beliau bekerjasama rapat dengan Mohamad Ariff.

“Minggu ini genap dua tahun saya dan Mohamad Ariff berkhidmat sebagai Yang Dipertua dan Timbalan Yang Dipertua. Jadi disebabkan itu saya sudi meletakkan jawatan sebagai solidariti kepada Yang Dipertua (Mohamad Ariff),” katanya.

Nga dalam pada itu mengucapkan terima kasih kepada semua pihak termasuk media yang memberi kerjasama kepadanya selama ini.

Sementara itu, Datuk Azhar Azizan Harun yang mula menjalankan tugasnya sebagai Yang Dipertua Dewan Rakyat mengumumkan peletakan jawatan Nga di dalam dewan. — Bernama

See author's posts


Kenaikan harga bawang merah risaukan peniaga

KUCHING: Kenaikan harga bagi bawang merah di negara ini tidak dapat dielakkan berikutan bekalan bahan kering itu menyusut.

Tinjauan Utusan Sarawak di beberapa kedai di beberapa buah kedai mendapati harga bawang merah yang diimport dari India dijual pada harga antara RM14 hingga RM20 bagi sekilogram.

Peniaga, Abdul Kalam ,50, berkata, harga bawang terbabit sudah naik sebelum musim perayaan deepavali yang lalu.

“Saya difahamkan bekalan bawang merah ini terputus ke Malaysia berikutan musim tengkujuh yang berlaku di India, jadi agak sukar untuk mendapatkan bekalan bawang merah dari negara ini.

“Saya beli RM14 hingga RM15 sekilogram dari pembekal dan terpaksa menjualnya pada harga RM20.

“Sekarang kedai saya tidak mempunyai bekalan bawang merah dan saya dapat tahu dari pembekal yang ada mengatakan bahawa mereka juga tidak mempunyai bekalan yang cukup, jika ada bekalan bawang pun tidak semua bawang yang ada itu dalam keadaan baik malah ada juga bawang yang sudah buruk,” katanya ketika ditemui media, di sini, semalam.

Dalam pada itu, Peniaga, Mohamad Iskandar, 49, turut berkata, sebelum ini harga bagi bawang agak murah jika dibandingkan sekarang.

“Sebelum ini harga agak bawang merah agak murah sedikit, dalam RM5 hingga RM6 sekilogram, jika dilihat dalam dua minggu kebelakangan ini kita dapati harga bagi bawang merah semakin tinggi Rm18 sekilo.

“Kita tahu pembekal utama bawang merah di India ketika ini menghadapi banjir dan bekalan bawang dari negara itu agak terhad dan tidak seperti sebelum ini.

“Perkara ini sudah biasa bagi kami peniaga, kalau dilihat perkara ini berlaku setahun sekali dan kita terpaksa hadapi juga memandangkan ia adalah bekalan import dari luar negara dan ia di luar kawalan peniaga.Tambahnya, sekiranya bekalan bahan kering itu kehabisan mereka terpaksa mendapatkan bekalan bawang dari negara lain.

“Kedai kami hanya menjual bawang yang diimport dari India, jika bawang dari negara China dan Belanda permintaan agak kurang dari pelanggan.

“Sekiranya betul-betul tidak ada bekalan kita juga terpaksa mendapatkan bekalan bawang dari China dan negara-negara yang lain.

“Setakat ini belum ada pelanggan yang merungut dengan kenaikan harga bawang, ini kerana mereka juga memahami situasi yang peniaga hadapi” ujarnya.

Sementara itu, salah seorang pengguna yang ingin dikenali sebagai Irene, 30, berkata, dia sudah biasa menggunakan bawang berkenaan dalam masakannya.

“Namun, sejak kebelakangan ini harga bagi bawang ini agak tinggi, kadang-kadang terpaksa juga beli dengan harga yang tinggi sebab tempat lain juga menjual dalam lingkungan harga yang sama,” katanya.

Oleh JEAKQLEYN YACHO

See author's posts


West Ham lebur rekod tanpa kalah Liverpool

WEST Ham menewaskan Liverpool 3-2 semalam untuk menamatkan rekod 25 perlawanan tanpa kalah The Reds di Stadium London semalam.

Pasukan Jurgen Klopp hanya memerlukan satu perlawanan lagi untuk mencipta rekod baharu 26 perlawanan tanpa kalah kelab dalam semua pertandingan tetapi tiga kesilapan mahal daripada penjaga gol Alisson Becker merugikan mereka.

Liverpool bertandang ke Stadium London tanpa sebarang kekalahan sejak April, tetapi meninggalkannya dengan kekecewaan  ketika West Ham melonjak memintas mereka ke tempat ketiga dalam kedudukan Liga Perdana Inggeris.

Ia adalah hari untuk dilupakan buat pemain antarabangsa Brazil, Alisson yang mana jaringan sendiri meletakkan West Ham di hadapan pada awal separuh masa pertama.

Trent Alexander-Arnold menyamakan kedudukan menerusi sepakan percuma yang cemerlang, tetapi Alisson sekali lagi melakukan kesilapan apabila Pablo Fornals dan Kurt Zouma menjaringkan gol untuk Hammers selepas separuh masa.

Divock Origi mengurangkan defisit untuk Liverpool, tetapi ia tidak mencukupi untuk mengekalkan rekod tanpa kalah mereka dan kekal empat mata di belakang pendahulu Chelsea.

“Berapa panjangnya rentak tersebut, akhirnya ia akan berakhir. Nampaknya kami kehilangan sedikit kesabaran.

“Kami tidak begitu tenang pada saat-saat yang menentukan. Kami boleh menjadi lebih baik, 100 peratus,” kata Klopp, yang kecewa dengan beberapa keputusan pengadil.

Bos West Ham David Moyes berkata, menamatkan saingan di tempat Liga Juara-Juara UEFA adalah realistik selepas mereka hampir melakukannya musim lalu.

“Keputusan ini menunjukkan bahawa kami benar-benar mempunyai peluang yang baik untuk mencabar tempat teratas. Saya amat berbangga (bahawa saya telah mengubah West Ham kembali). Cara yang dilakukan oleh pemain, anda bercakap tentang saya mengubahnya. Pemain-pemain ini hampir tersingkir, kini kami sedang berusaha untuk ke layak ke Eropah,” katanya kepada BBC- AFP

See author's posts


Alibaba perkenalkan evolusi sistem pengkomputeran baharu

KUALA LUMPUR: Dua tahun akan datang akan menyaksikan lonjakan aplikasi berjalan di atas sistem pengkomputeran baharu iaitu teknologi awan, rangkaian dan peranti mempunyai pembahagian kerja yang lebih jelas, menurut Alibaba DAMO Academy (DAMO).

Ini adalah salah satu daripada 10 trend teknologi terkemuka yang akan membentuk industri teknologi dalam tempoh dua hingga lima tahun akan datang berdasarkan analisis yang dilakukan oleh inisiatif penyelidikan global Kumpulan Alibaba.

Dalam satu kenyataan, DAMO berkata, perkembangan pesat teknologi rangkaian baharu akan memacu evolusi pengkomputeran awan ke arah sistem pengkomputeran baharu.

“Penumpuan teknologi awan-rangkaian-peranti ialah pemangkin yang akan memacu kemunculan aplikasi baharu untuk memenuhi tugas yang lebih mencabar seperti simulasi industri berketepatan tinggi, pemeriksaan kualiti industri masa sebenar (real-time) dan realiti bercampur,” katanya.

Ketua DAMO, Jeff Zhang(gambar) berkata, sepanjang abad yang lalu, evolusi teknologi digital telah mempercepatkan kemajuan teknologi dan pembangunan perindustrian.

“Sempadan teknologi diperluaskan daripada dunia fizikal kepada realiti campuran manakala semakin banyak teknologi canggih digunakan dalam aplikasi perindustrian.

“Teknologi digital memainkan peranan penting dalam memperkasakan masa depan yang memelihara alam sekitar dan mampan, sama ada ia digunakan dalam industri seperti pusat data hijau dan pembuatan cekap tenaga atau aktiviti seharian seperti urusan pejabat dijalankan tanpa penggunaan kertas. Dengan teknologi, kami akan mencipta masa depan yang lebih baik,” katanya.

DAMO menganalisis berjuta-juta maklumat dan pemfailan paten sepanjang tiga tahun lalu dan menjalankan temu bual dengan hampir 100 saintis untuk menghasilkan 10 trend teknologi terkemuka, ia turut merangkumi aplikasi kecerdasan buatan (AI) yang lebih meluas dalam proses penyelidikan sains gunaan serta penggunaan meluas cip fotonik silikon dalam penghantaran data berkelajuan tinggi di pusat data berskala besar.

Aliran lain ialah aplikasi AI untuk mengintegrasikan sumber tenaga boleh diperbaharui ke dalam grid kuasa dan untuk perubatan khusus, peningkatan dalam prestasi dan kebolehtafsiran pengiraan memelihara privasi, realiti lanjutan (XR) generasi baharu, sistem persepsi robot pintar untuk menggantikan robot konvensional dalam pembuatan, pengkomputeran bersepadu satelit terestrial dan evolusi bersama model AI berskala besar dan kecil.

Mengenai aplikasi AI dalam industri tenaga, DAMO berkata, ini akan menyumbang kepada operasi grid tenaga yang selamat, cekap dan boleh dipercayai.

Penumpuan AI dan perubatan pula akan meningkatkan integrasi kepakaran dan teknologi diagnostik tambahan baharu dan berfungsi sebagai petunjuk kepada ketepatan bagi perubatan klinikal, katanya.

— Bernama

See author's posts


Banjir buruk jejas selatan China

BEIJING: Lebih 20 terbunuh atau kekal hilang selepas hujan lebat menyebabkan banjir dan runtuhan tanah serta lumpur di selatan China sejak awal minggu lalu.

Kementerian Pengurusan Kecemasan memaklumkan, banjir berkenaan menjejaskan kira-kira 2.63 juta penduduk di 11 rantau peringkat wilayah sehingga Selasa lalu.

Kementerian itu berkata, hujan lebat turut memaksa kira-kira 228,000 penduduk dipindahkan, memusnahkan lebih 1,300 rumah dan membawa kerugian ekonomi secara langsung berjumlah lebih empat bilion yuan (RM2.4 bilion).

Menurut jabatan pengurusan kecemasan tempatan, sehingga 5 petang Jumaat lalu, banjir dan bencana geologi dilaporkan di 66 wilayah peringkat daerah di Wilayah Autonomi Guangxi Zhuang, yang menjejaskan hampir 1.6 juta orang.

Cuaca melampau turut memberi tamparan hebat kepada sektor pelancongan wilayah itu, yang masih terkesan akibat wabak Covid-19.

Di Yangshuo, destinasi pelancongan terkenal dengan gunung dan sungai yang indah, paras air sungai naik dengan mendadak, menyebabkan penduduk dan pelancong terperangkap dalam banjir, berikutan hujan lebat tanpa henti sejak pagi 7 Jun lalu. – AFP

See author's posts


STATOB dijangka beroperasi hujung tahun ini

LAWAS: Pejabat Perdagangan dan Pelancongan Sarawak di Brunei (STATOB) dijangka mula beroperasi pada penghujung tahun ini.Timbalan Premier Datuk Amar Awang Tengah Ali Hasan berkata, pejabat itu akan menjadi landasan kepada hubungan kerjasama antara kedua negara dalam pelbagai aspek ekonomi serantau khususnya pelancongan.

Jelasnya pejabat yang sedang dalam proses naik taraf itu bakal menjadi nadi kepada aktiviti perdagangan dan pelancongan antara negara Brunei dan Sarawak.

“Kita menjangkakan pejabat itu akan dapat beroperasi selewat-lewatnya hujung tahun ini dan saya pun sudah pergi ke tempat itu di Brunei dan kita hendak menambah lagi ruang pejabat itu sekurang-kurangnya dua tingkat.

“Di sana nanti kita akan wujudkan dewan pameran untuk mengetahui peluang-peluang  yang dapat dilaksanakan terutama sekali sektor pelancongan, perdagangan dua hala dan peluang-peluang pelancongan di antara negara Brunei dan Sarawak khususnya,” katanya.

Beliau berkata demikian ketika ditemui media pada majlis sambutan ulang tahun ke-30 Pertubuhan Kebajikan Islam Malaysia (PERKIM) Cawangan Lawas di  Stadium Tertutup Lawas, semalam.Turut sama, Pengerusi PERKIM Cawangan Lawas Datuk Dayang Morliah Datuk Awang Daud, Ahli Parlimen Lawas Dato Henry Sum Agong dan Setiausaha Politik kepada Premier Sarawak Awangku Jinal Abedin Dato Pengiran Jawa.Menteri Sumber Asli dan Pembangunan Bandar dan Menteri Perdagangan Antarabangsa, Industri dan Pelaburan Sarawak itu turut melihat pembukaan pejabat ini turut memberi manfaat kepada industri kecil dan sederhana dalam meluaskan pasarannya.Selain itu, negara Brunei dan negeri Sabah juga bersetuju untuk bersama Sarawak menjalankan promosi secara bersama untuk menjadikan wilayah ini sebagai destinasi pelancongan utama.“Kita bersetuju menjalinkan promosi bersama  Sarawak, Brunei kemungkinan Negeri Sabah. Pada masa sama kita memikirkan bagaimana kita dapat menggunakan kemudahan seperti penerbangan udara di negara Brunei.“Brunei mempunyai penerbangan udara lebih meluas dan kita kalau dapat bekerjasama dengan  Brunei yang menjadi hab antarabangsa dan kita sokong dengan penerbangan ke luar bandar seperti ke Bario ke Ba’Kelalan dan sebagainya,” katanya lagi.Langkah itu juga bertepatan dengan perancangan Lawas untuk membina lapangan terbang baru.“Jadi mereka yang datang ke Brunei terus ke Sarawak sama ada yang menggunakan jalan raya atau penerbangan kerana yang kekuatan yang ada pada kita di negeri Sarawak ini dari segi alam semula jadi, budaya dan pengembaraan,” ujarnya.Selain pejabat STATOB di Brunei, Kerajaan Sarawak juga telah membuka pejabat sama di Singapura iaitu STATOS.

Oleh ADENG EDRUS

See author's posts


Pembentangan RMK-12,Belanjawan 2022 ikut jadual

KUALA LUMPUR: Positif utama untuk ekonomi daripada barisan Kabinet yang baharu ialah pengekalan Menteri Kewangan Tengku Datuk Seri Zafrul Abdul Aziz dan Menteri di Jabatan Perdana Menteri (Ekonomi) Datuk Seri Mustapa Mohamed, menurut Maybank Investment Bank Bhd (Maybank IB).

Ketua Ekonominya, Suhaimi Ilias berkata pengekalan kedua-dua menteri itu menunjukkan bahawa pembentangan Rancangan Malaysia Ke-12 (RMK-12) dan Belanjawan 2022 di Parlimen adalah mengikut jadual.

Sebelum ini, dilaporkan bahawa RMK-12 dijangka dibentangkan di Parlimen pada 20 September 2021 dengan Belanjawan 2022 pada 29 Oktober 2021.

“Di samping itu, persetujuan antara kerajaan dan pembangkang untuk bekerjasama dalam menangani pandemik dan pemulihan ekonomi akan dapat mengurangkan ketidakstabilan politik dan ketidaktentuan dasar, sekurang-kurangnya sehingga pilihan raya umum akan datang,” katanya dalam nota penyelidikan semalam.

Perdana Menteri Datuk Seri Ismail Sabri Yaakob mengumumkan barisan Kabinet yang baharu pada Jumaat lepas.

Selain Tengku Zafrul dan Mustapa, Datuk Seri Mohamed Azmin Ali turut mengekalkan jawatannya sebagai Menteri Kanan dan Menteri Perdagangan Antarabangsa dan Industri.

Penganalisis Maybank IB Anand Pathmakanthan berkata, walaupun tiada Timbalan Perdana Menteri dinamakan dan kebanyakan menteri daripada pentadbiran sebelum ini mengekalkan jawatan mereka dalam Kabinet baharu, pasaran mengalu-alukan pelantikan semula teknokrat Tengku Zafrul sebagai Menteri Kewangan, serta Khairy Jamaluddin, yang bertanggungjawab untuk usaha vaksinasi negara yang berjaya, sebagai Menteri Kesihatan.

“Kami mengekalkan kedudukan pasaran seimbang, melalui campuran nilai dan saham pertumbuhan serta tumpuan hasil yang berterusan,” katanya.

Mempunyai pandangan yang sama dengan Suhaimi dan Anand, penganalisis CGS-CIMB Securities Sdn Bhd Ivy Ng Lee Fang dan Nagulan Ravi berkata pembentangan RMK-12 dan Belanjawan 2022 akan menjadi tumpuan dalam kalangan pelabur, yang juga boleh menjadi positif untuk sektor pembinaan.

Kedua-duanya berkata penanda aras FTSE Bursa Malaysia KLCI (FBM KLCI) meningkat 4.8 peratus pada minggu lepas berikutan pengumuman Kabinet, dijangka disebabkan optimisme terhadap kurangnya kemelut politik dalam tempoh terdekat selepas Perdana Menteri mengadakan pertemuan dengan pemimpin pembangkang dan berdasarkan kesinambungan dalam dasar.

“Bagi mengekalkan peningkatan, kami berpendapat pelabur mahu melihat bukti pemulihan aktiviti ekonomi, kadar vaksinasi yang lebih tinggi di negeri-negeri dengan peningkatan kes Covid-19 baharu dan lebih banyak negeri beralih kepada Fasa 3-5 Pelan Pemulihan Negara. Kami masih percaya pelabur dapat menempatkan dalam saham pemulihan pada Ogos dan September,” kata mereka. – Bernama

See author's posts


Tiada istilah ‘My Man’ dalam PDRM – KPN

KUALA LUMPUR: Tiada istilah ‘my man’ atau ‘orang saya’ dalam Polis Diraja Malaysia (PDRM), kata Ketua Polis Negara Tan Sri Acryl Sani Abdullah Sani.

Beliau berkata amalan sedemikian (kewujudan istilah ‘my man’ atau ‘orang saya’) tidak patut dijadikan budaya dalam PDRM sebaliknya semua pegawai dan anggota polis dilayan sama rata.

“Ia satu budaya yang tidak elok. Saya minta kepada semua Ketua-ketua Polis Daerah, Ketua-ketua jabatan dan anggota polis tidak ada status ‘my man’ atau ‘orang saya’. Saya minta mereka tergolong dalam kepimpinan Datuk (Ketua Polis Selangor Datuk Hussein Omar Khan).

“Tidak ada isu anak emas, anak gangsa, itu orang IGP, orang OCPD (Ketua Polis Daerah) kerana semua pegawai dan anggota polis adalah orang saya,” katanya.

Beliau berkata demikian pada majlis serah terima tugas Ketua Polis Selangor dan Pengerusi Perkep Selangor di Maktab Polis Diraja Malaysia Cheras, di sini hari ini.

Datuk Hussein Omar Khan dilantik Ketua Polis Selangor yang baharu berkuat kuasa hari ini.

Acryl Sani berkata pelantikan Hussein merupakan satu langkah ke hadapan untuk mendepani tugas kepolisan masa depan yang mencabar.

Beliau berkata Hussein merupakan seorang pegawai kanan polis berpengalaman luas dan berjaya mengendali beberapa kes baru-baru ini.

“Saya percaya bahawa polis kontinjen Selangor berada di tangan yang berwibawa dan berkebolehan.

Sementara itu, Hussein berkata beliau akan menjalankan amanah sebagai Ketua Polis Selangor yang baharu dengan sebaiknya.

“Saya bersyukur ke hadrat Ilahi, ia merupakan satu rezeki yang dikurniakan kepada saya dan berterima kasih kepada IGP (Ketua Polis Negara) atas kepercayaan yang diberi.

“Maka hari ini, bermula tugas saya sebagai Ketua Polis Selangor dan insya-Allah saya lakukan yang terbaik untuk kontinjen Selangor,” katanya.

Hussein sebelum ini pernah menyandang jawatan Timbalan Pengarah Risikan/Operasi Jabatan Siasatan Jenayah Bukit Aman dan Pengarah Bahagian Pelaksanaan Operasi, Agensi Pengurusan Bencana Negara, Jabatan Perdana Menteri. – Bernama

See author's posts


Buktikan Gelembung Pelancongan Projek Rintis Langkawi berjaya

KUALA LUMPUR: Pembukaan lebih banyak sektor pelancongan negara bergantung kepada kejayaan Gelembung Pelancongan Projek Rintis Pulau Langkawi, kata Menteri Kanan Pertahanan, Datuk Seri Hishammuddin Tun Hussein.

Justeru, beliau menegaskan Kementerian Pelancongan, Seni dan Budaya (MOTAC) perlu membuktikan projek rintis itu berjaya, bagi meyakinkan kerajaan untuk membenarkan pembukaan lebih banyak aktiviti pelancongan di seluruh negara.

Beliau berkata, menerusi projek rintis itu Mesyuarat Kuartet Menteri Covid-19 mahukan MOTAC menggariskan prosedur operasi standard (SOP) yang betul-betul boleh dipatuhi rakyat dan pemain industri, termasuk keperluan membuat ujian saringan Covid-19 sebelum melancong untuk mengelak peningkatan penularan Covid-19.

“Apa yang penting sekali, mereka yang pergi ke Pulau Langkawi perlu berdisplin (mematuhi SOP) dan telah menerima vaksin. Sekiranya projek ini (Pulau Langkawi) gagal, kita tidak akan buka tempat lain (pelancongan).

“Ia menjadi tanggungjawab Nancy (Datuk Seri Nancy Shukri) dan MOTAC untuk membuktikan kepada kami bahawa mereka boleh lakukan di Langkawi sebelum dibuka tempat-tempat lain,” katanya pada sidang media khas Mesyuarat Kuartet Menteri Covid-19 di Parlimen, semalam.

Sidang media itu turut dihadiri Menteri Kewangan, Tengku Datuk Seri Zafrul Tengku Abdul Aziz, Menteri Komunikasi dan Multimedia, Tan Sri Annuar Musa, Menteri Kesihatan, Khairy Jamaluddin dan Ketua Pengarah Kesihatan, Tan Sri Dr Noor Hisham Abdullah.

Sebelum ini, kerajaan mengumumkan Pulau Langkawi boleh dikunjungi pelancong dari seluruh negara kecuali yang berada di kawasan Perintah Kawalan Pergerakan Diperketatkan (PKPD) mulai 16 September, bagaimanapun ia tertakluk kepada SOP ketat ditetapkan.

Ditanya mengenai kriteria penilaian bagi membolehkan Langkawi menjadi penanda aras dalam perkara itu, Hishammuddin berkata, ia sama seperti syarat diperlukan bagi peralihan fasa Pelan Pemulihan Negara (PPN) seperti kadar vaksinasi dan penggunaan katil hospital, serta jumlah kes Covid-19.

“Dari mana mereka datang, bagaimana mereka datang ke Langkawi, semua itu kita kena teliti,” katanya.

– Bernama

See author's posts


Kampung Rambai mampan membangun

KAMPUNG Rambai Bekenu yang terpisah kurang 100 meter dari pekan Bekenu merupakan kampung yang terakhir mendapat pembangunan infrastruktur jalan raya di Daerah Subis.

Kampung ini dipisahkan dengan pekan Bekenu oleh Sungai Sibuti, kini semakin mendapat perhatian ekoran pembangunan pertanian yang dilaksanakan oleh masyarakat setempat.

Ketua Kampung (KK) Amir Emran ketika ditemui berkata, banyak kawasan hutan di belakang kampong ini yang telah diteroka untuk pelbagai tanaman pada masa ini.

Antara yang diusahakan termasuklah tanaman kelapa pandan dan nanas melalui peruntukan Kerajaan Sarawak yang disalurkan oleh Ahli Dewan Undangan Negeri (ADUN) Bekenu kepada penduduk di sini.

Perubahan mula ketara apabila majlis pecah tanah Jambatan Bekenu dilaksanakan oleh mantan Ketua Menteri Sarawak Allahyarham Datuk Patinggi Tan Sri Adenan Satempada tahun 2017.

Apabila jambatan ini siap pada akhir tahun 2018, ia membuka ruang untuk melonjakkan lagi ekonomi Bekenu, khasnya warga Kampung Rambai untuk sama-sama mendapat manfaat daripada pembangunan yang disalurkan oleh kerajaan.

“Dengan siapnya jambatan penghubung itu, lebih mudah untuk para petani di sini memasarkan produk mereka.

“Sebelum ada jambatan, kita terpaksa mendayung sampan ke pekan Bekenu. Hasil pertanian memang sukar dimajukan kerana jumlah yang dibawa untuk dipasarkan amat sedikit,” jelasnya.

Justeru beliau berterima kasih kepada Kerajaan Sarawak kerana membawa pembangunan ke Kampung Rambai, terutama menghubungkan kampung tersebut dengan pekan Bekenu dan seterusnya bandar raya Miri.

“Kawasan tebing sungai di sini turut dinaik taraf dengan pembinaan benteng dan sistem jalan raya, sekali gus mengindahkan kampung kami.

“Kampung ini juga telah mendapat peruntukan Projek Transformasi Luar Bandar (RTP) daripada Datuk Rosey Yunus untuk pembinaan sebuah surau baharu yang sedang dalam pembinaan,” ujar beliau lagi.

Menyingkap sejarahnya,Kampung Rambai wujud sebelum Perang Dunia Kedua sekitar tahun 1930-an. Ketika itu terdapat dua pokok Rambai di tebing sungai tempat yang menjadi tempat penduduk setempat menambat perahu mereka.

Bermula dari situlah nama Kampung Rambai itu wujud.

Terdapat 60 rumah di Kampung Rambai dengan isi rumah seramai 189 orang.

Utusan Sarawak difahamkan ada perancangan oleh pihak kerajaan tempatan untuk mendirikan beberapa pejabat kerajaan dan sebuah dewan di sini pada masa akan datang. Jika rancangan ini direalisasikan, ini akan merancakkan lagi pembangunan di kampung ini serta kawasan sekitarnya.

Oleh ADUM LIU

See author's posts


Satu lawan satu di Batang Sadong

SIMUNJAN: Perebutan kerusi Parlimen Batang Sadong menyaksikan saingan satu lawan satu antara calon Gabungan Parti Sarawak(GPS) dan Pakatan Harapan (PH) menerusi calon Parti Amanah Negara (AMANAH).

Calon muka baharu GPS-PBB, Rodiyah Sapiee dicabar Setiausaha Kerja Parti AMANAH Sarawak, Lahaji Lahiya yang merupakan seorang pesara guru.

Pegawai pengurus pilihan raya Parlimen Batang Sadong, Zainap Halip mengumumkan pengesahan kedua-dua calon itu jam 11.38 pagi tadi.

Rodiyah yang sebelum ini bertugas sebagai Pengurus, Pengurusan Risiko di Lembaga Pembangunan dan Lindungan Tanah Sarawak (LCDA) sejak 2004, mengantikan tempat Dato Sri Nancy Shukri yang berpindah ke Parlimen Santubong.

Ditanya mengenai kempen yang akan dijalankan selepas ini, Rodiyah berkata, semua sudah dirancang bermula hari ini sehingga hari mengundi 19 November nanti nanti.

“Kita akan membangun dan terus mememajukan kawasan Parlimen Batang Sadong dan banyak lagi pembangunan yang akan dilakukan dan akan diimumkan nanti,” katanya ketika ditemui sebaik selesai proses penamaan calon di Dewan Mesra Simunjan sebentar tadi.

Beliau berharap untuk meraih sokongan daripada penduduk di kawasan Parlimen Batang Sadong terutama pengundi muda agar dapat bekerjasama bagi membangunkan kawasan Parlimen tersebut.

Rodiyah memiliki Ijazah Sarjana Muda Kejuruteraam Awam dan Ijazah Sarjana Pentadbiran Perniagaan (MBA).

Beliau yang berasal dari Tanjung Harapan, Simunjan mempunyai ahli keluarga di Gedong dan Sadong Jaya serta mempunyai pengalaman dalam bidang pengurusan dan kejuruteraan serta aktif melibatkan diri dengan aktiviti masyarakat.

Pada PRU 14 lalu, kerusi Parlimen Batang Sadong dimenangi Nancy atas tiket Barisan Nasional (BN) menewaskan dua calon lain.

See author's posts


Guna pinjaman domestik disifatkan tepat, wajar

KUALA LUMPUR: Kalangan ahli ekonomi memuji pendirian kerajaan untuk memanfaatkan pinjaman domestik bagi membiayai Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) yang disifatkan sebagai tepat serta wajar.

Dua pakej bantuan kewangan yang diumumkan baru-baru ini adalah terbesar dalam sejarah negara – PRIHATIN berjumlah RM260 bilion manakala PENJANA sebanyak RM35 billon berbanding RM67 bilion yang dibelanjakan bagi menangani impak negatif ketika krisis kewangan global lebih sedekad lepas.

Walaupun membabitkan angka besar pada kali ini, ahli ekonomi itu berpendapat perbelanjaan tersebut adalah wajar berikutan impak akibat penularan Covid-19 yang jauh lebih buruk berbanding krisis ekonomi global pada 2009.

“Malah, krisis Covid-19 ini dialami hampir semua negara baik yang bergelar negara maju serta kurang maju dengan impaknya yang jauh lebih buruk,” kata ahli ekonomi MIDF Research, Mazlina Abdul Rahman dalam temu bual dengan Bernama.

Setakat ini, jumlah suntikan fiskal terhadap pakej rangsangan tersebut mencecah RM45 bilion.

“Sebarang usaha meningkatkan perbelanjaan dalam keadaan hasil yang merosot akan menyukarkan kedudukan fiskal kerajaan bagi tahun ini. Faktor seperti penyusutan harga minyak global dan jangkaan penguncupan Keluaran Dalam Negara Kasar (KDNK) bagi 2020 akan menjejaskan lagi hasil yang diraih kerajaan.

“Kerugian dialami perniagaan serta pengecualian cukai yang diumumkan dalam pakej rangsangan termasuk PENJANA, akan turut mengurangkan jumlah kutipan cukai kerajaan,” katanya.

Sementara itu, ahli akademik kanan Fakulti Ekonomi dan Perniagaan, Universiti Malaysia Sarawak, Profesor Datuk Dr. Shazali Abu Mansor berkata, pinjaman domestik tidak akan memberi kesan buruk kepada ekonomi memandangkan Malaysia tidak akan terikat dengan peraturan luar negara.

“Sebagai contoh (jika kita meminjam daripada) Tabung Kewangan Antarabangsa yang amat ketat (peraturannya) sedangkan pinjaman domestik ini lebih banyak kelonggaran memandangkan wang itu masih berada di dalam negara,” katanya kepada Bernama.

Beliau berkata, dua pakej rangsangan ekonomi yang diumumkan baru-baru itu juga perlu untuk mengelak berlakunya masalah sosioekonomi lain seperti peningkatan pemberhentian pekerja dan kadar jenayah yang akan mencetuskan kekacauan dalam masyarakat.

Dalam pada itu, Mazlina juga berpandangan pinjaman domestik itu turut membabitkan pendedahan kepada risiko penyusutan mata wang yang lebih rendah kerana hutang tersebut dalam denominasi ringgit.

“Pada 2019, hutang dalam denominasi ringgit adalah 96.4 peratus daripada keseluruhan hutang kerajaan manakala bakinya pula dalam denominasi mata wang asing,” katanya.

Selain itu, dasar monetari dan fiskal dilihat perlu dilaksanakan ketika berlakunya kelembapan atau kemelesetan ekonomi.

“Walaupun kaedah yang digunakan mengikut dasar ini berbeza namun matlamatnya sama. Gabungan kedua-duanya akan mempercepat pemulihan ekonomi,” katanya.

Beliau berkata semasa krisis kewangan global 2009, defisit belanjawan kepada KDNK adalah 6.7 peratus berikutan suntikan fiskal.

Pada masa sama, kadar dasar semalaman (OPR) juga dikurangkan kepada 2.0 peratus, yang terendah setakat ini.

“Saya yakin, gabungan kedua-dua ini akan membantu Malaysia pulih dengan pantas daripada krisis ini. Penurunan kadar faedah akan mengurangkan beban pemilik rumah dan perniagaan, sekali gus membolehkan ekonomi pulih kembali,” katanya.

Bagaimanapun, semasa tempoh kemelesetan, Mazlina berkata langkah itu mungkin tidak mencukupi kerana lazimnya wujud perangkap mudah tunai disebabkan kadar faedah rendah serta ditambah dengan pengguna yang memilih untuk menyimpan berbanding melabur.

Justeru, katanya, kerajaan perlu memainkan peranan dengan membayar skim pelaburan baharu dan mewujudkan pekerjaaan secara langsung.

Mengenai sasaran untuk mengecilkan semula defisit fiskal kepada kurang 4.0 peratus daripada KDNK bagi tempoh tiga tahun akan datang, Mazlina berkata ia boleh dicapai memandangkan kebanyakan insentif yang diumumkan menerusi pakej rangsangan berkenaan adalah bersifat sekali bayar.

“Berlandaskan rangsangan itu, ekonomi ini dijangka lebih baik, hasil akan meningkat dan defisit akan turun,” katanya.

Setakat 2019, beliau berkata nisbah hutang kerajaan Persekutuan kepada KDNK adalah 52.5 peratus.

“Tertakluk kepada peraturan had nisbah hutang kerajaan kepada KDNK pada 55 peratus dan penyusutan KDNK dijangka tahun ini, kapasiti fiskal yang tersedia mengalami kekangan. Berdasarkan keseluruhan suntikan fiskal berjumlah RM45 bilion, kami berpandangan hutang kerajaan akan meningkat melebihi 55 peratus pada 2020.

“Oleh itu, kami percaya kerajaan perlu meningkatkan peraturan mengenai had daripada 55 peratus kepada mungkin 60 peratus supaya lebih banyak ruang fiskal tersedia bagi perbelanjaan masa depan yang, sudah pasti, tertakluk kepada kelulusan Parlimen,” kata Mazlina.- Bernama

See author's posts


STAR terajui inisiatif tangani isu kesesakan di hospital – Fadillah

KUALA LUMPUR: Pasukan Petugas Khas Reformasi Sektor Awam (STAR) yang ditubuhkan kerajaan akan menerajui inisiatif untuk mengurangkan isu kesesakan di hospital kerajaan.

Timbalan Perdana Menteri Datuk Seri Fadillah Yusof berkata, pasukan khas yang dipengerusikan oleh Ketua Setiausaha Negara Tan Sri Tan Sri Mohd Zuki Ali itu disertai oleh pelbagai agensi yang akan berbincang tentang langkah penambahbaikan yang boleh dilaksanakan.

Beliau berkata, ia merangkumi langkah bagi tempoh jangka pendek, pertengahan dan jangka panjang termasuk dengan menjalinkan kerjasama dengan sektor perubatan swasta.

“Antaranya, jalinan kerjasama dengan sektor swasta dan pengamal perubatan dari klinik swasta untuk kongsi sebahagian pesakit. Mereka yang tidak menghadapi penyakit kritikal boleh mendapatkan perkhidmatan di klinik swasta.

“Begitu juga (pesakit) yang datang pada waktu bukan operasi biasa… mereka boleh dihantar ke Klinik Kesihatan Daerah berdekatan di mana waktu operasinya dilanjutkan sehingga 12.00 tengah malam. Ini antara langkah dalam program jangka pendek dan jangka sederhana itu,” katanya.

Beliau berkata demikian ketika Waktu Pertanyaan-Pertanyaan Menteri di Dewan Rakyat di sini, hari ini bagi menjawab soalan Oscar Ling Chai Yew (PH-Sibu) yang meminta kerajaan menyatakan langkah-langkah meningkatkan mutu perkhidmatan kesihatan negara berikutan isu kesesakan di hospital kerajaan yang semakin membimbangkan.

Menurut Fadillah isu kesesakan di hospital kerajaan masih berlaku adalah kerana sistem perkhidmatan oleh semua pegawai kesihatan seperti doktor dan jururawat di negara ini semakin bertambah baik.

Keadaan itu menyebabkan hospital kerajaan tetap menjadi tumpuan berikutan perkhidmatan kesihatan yang ditawarkan berkualiti selain perkhidmatan yang hampir percuma berbanding caj yang dikenakan hospital swasta.

“Walaupun kerajaan telah mengadakan banyak usaha dengan membina hospital baharu, hospital lama dinaik taraf, klinik kesihatan, klinik desa…semuanya sudah bertambah banyak, tetapi kesesakan masih berlaku,” katanya.

Pada masa sama, beliau berkata isu kesesakan di hospital juga menggambarkan ramai dalam kalangan rakyat Malaysia tidak mengamalkan gaya hidup yang sihat menyebabkan mereka terpaksa dirujuk di hospital.

Sehubungan itu, beliau menggesa semua Ahli Parlimen supaya turut sama memain peranan bekerjasama dengan Kementerian Kesihatan untuk memupuk budaya hidup sihat dalam kalangan rakyat kerana ia dapat membantu mengurangkan kesesakan serta beban yang ditanggung hospital kerajaan ketika ini.

– Bernama

See author's posts


Cradle anjur acara jaringan padankan syarikat pemula, pelabur

KUALA LUMPUR: Cradle Fund Sdn Bhd (Cradle) telah menganjurkan acara jaringan pertama pasca-pandemik, Cradle Circle yang menghubungkan syarikat pemula niaga dibiayainya dengan bakal pelabur serta penggiat ekosistem berkaitan.

Naib Presiden Kanan Cradle, Juliana Jan berkata, acara sehari pada 20 Oktober lepas itu membabitkan program seperti pembentangan idea perniagaan serta sesi jaringan dan perkongsian.

Beliau berkata, sokongan ekosistem syarikat pemula niaga, khususnya menerusi penyertaan dalam acara berkenaan, adalah bertepatan dengan rancangan Cradle untuk menganjurkan sesi sama dalam masa terdekat bagi membantu serta memudahkan lebih banyak syarikat pemula niaga dibiayai Cradle bertemu dengan pelabur berpotensi di peringkat lapangan.

“Cradle yang juga agensi dilantik Kementerian Sains, Teknologi dan Inovasi (MOSTI) bagi peringkat awal ekosistem syarikat pemula, menyasarkan bukan hanya setakat membantu aspek peluang pendanaan tetapi juga melonjakkan pengusaha itu secara holistik menerusi kelompok Cradle Circle.

“Ini menjadi antara inisiatif kami untuk mengurangkan sebarang kemungkinan wujudnya jurang dalam ekosistem terbabit,” katanya dalam satu kenyataan hari ini.

Sementara itu, Pemangku Ketua Pegawai Eksekutif Kumpulan Norman Matthieu Vanhaecke berkata, Cradle sering mendapati adanya syarikat-syarikat pemula niaga di peringkat awal ini berdepan cabaran seperti kekurangan kepakaran serta bimbingan yang tepat dalam perjalanan pengembangan perniagaan masing-masing.

“Oleh itu, adalah diharapkan inisiatif Cradle Circle itu membolehkan kami untuk terus melonjakkan serta memperkasa mereka dengan keperluan perniagaan selain menghubungkan mereka dengan jaringan serta sumber-sumber yang diperlukan,” katanya.

Cradle telah membantu lebih daripada 1,000 syarikat pemula berasaskan teknologi dari segi kemudahan mengkomersialkan pertumbuhan masing-masing yang turut menyumbang kepada negara melalui teknologi selain menjana pewujudan pekerjaan dan perkembangan ekonomi. – Bernama

See author's posts


Program kesihatan SPPC dapat sambutan

HARI INI SIHAT… Seorang pengunjung sedang menjelaskan kesihatannya.

APA sahaja aktiviti berkaitan kesihatan,ia tetap mendapat sambutan penduduk tempatan dan perkara tersebut kelihatan  lebih terserlah kebelakangan ini.

Ada yang menyatakan bahawa  senario itu berikutan keadaan  kesihatan penduduk  semakin rapuh berikutan  pelbagai penyakit yang muncul semenjak beberapa tahun yang lalu.

Antara yang paling dahsyat dan  telah menggegar  seluruh dunia ialah pandemic Covid-19 dengan rantaian pelbagai varian yang menyaksikan setakat ini telah mengorbankan banyak nyawa.

Walaupun sudah ada vaksin sebagai pencegahan, namun masih mengancam nyawa sesiapa sahaja yang dijangkiti oleh virus maut ini.

Malah, belum reda lagi Covid-19,  kini muncul  Cacar Monyet yang juga dikatakan hampir sama bahayanya dengan Covid-19.

Justeru, tahap kesihatan seseorang  itu terutama yang mempunyai daya tahan atau imuniti badan yang maksima mungkin dikatakan sebagai perisai yang mampan untuk melawannya.

Atas dasar tersebut,  tak hairanlah penganjuran aktiviti berkaitan kesihatan seperti pemeriksaan kesihatan oleh sebuah gereja di Mukah  baru-baru ini telah mendapat sambutan yang amat memberangsangkan.

Program juga diadakan  sempena dengan Sambutan Ulang Tahun  Gereja  Roman Catholic  Saints Peter & Paul Church (SPPC) Mukah Ke-117 pada tahun ini.

Berlangsung  di Dewan Katolik gereja  yang berlokasi di Jalan Haji Mohd Fauzi itu,  ia dikendalikan oleh staf-staf kesihatan daripada Hospital Mukah dan Jabatan Kesihatan Bahagian, termasuk Pergigian.

Antara yang diketengahkan termasuklah kempen derma darah, pemeriksaan gigi, pap smear dan juga pameran mengenai  kesihatan.Pada kesempatan yang sama,  pihak kesihatan juga menjelaskan tentang program Peka B40 ( Skim Peduli Kesihatan untuk Kumpulan B40) serta pendaftaran.

Ia disertai dengan persetujuan dan deklarasi bagi tujuan data peribadi berkaitan dengan Peka B40 yang merangkumi saringan kesihatan, bantuan alat perubatan, insentif melengkapkan  rawatan kanser, instentif tambang pengangkutan, audit perbuatan dan kualiti, profil kesihatan, analisis data dan pemantauan & penilaian secara kolektif.

Rata-rata yang berkesempatan untuk menghadiri program pemeriksaan kesihatan tersebut berpuas hati kerana perkhidmatan yang ditawarkan hampir menyeluruh.

Selain  pemeriksaan kesihatan,  pemeriksaan gigi  dan derma darah, pihak gereja juga menganjurkan  Basikalton sebagai acara utama pada hari tersebut.

Oleh HENRY B SIYU

See author's posts


Rampasan kuasa cetus ketakutan, tekanan

YANGON: 100 hari setelah tentera merampas kekuasaan di Myanmar, biarawati yang meminta penunjuk perasaan berlutut di jalanan mengatakan rampasan kuasa menimbulkan ketakutan dan tekanan di seluruh negara.

Gambar biarawati Ann Rose Nu Tawng berlutut di tepi jalan yang berdebu dan menjadi tular meminta polis untuk tidak menembak kanak-kanak pada Mac lalu ketika pemberontakan melanda seluruh Myanmar.

Semalam, biarawati berusia 45 tahun bekerja di sebuah klinik di Kachin yang terletak paling utara di Myanmar, merawat pesakit yang cedera oleh pasukan keselamatan, sakit akibat tekanan dan juga mereka yang cuba membunuh diri.

“Dengan pandemik Covid-19 dan tindakan kejam tentera, lebih ramai rakyat yang merasa tertekan dan ingin membunuh diri.

“Orang hidup dalam ketakutan dan mereka merasa putus asa,” ujarnya kepada AFP.

Pada hari ini (Selasa), selepas 100 hari sejak para jeneral membuat kuasa kilat mereka pada awal pagi 1 Februari, menggulingkan dan menahan pemimpin awam, Aung San Suu Kyi.

Tempoh tersebut menyaksikan Myanmar terjerumus dalam kekacauan ketika tentera berjuang untuk mengawal penentangan yang meluas terhadap pemerintahannya.

Kira-kira 780 orang awam telah terbunuh, menurut sebuah kumpulan pemantau tempatan, ketika pasukan keselamatan berusaha untuk menekan protes hampir setiap hari dengan tindakan keras dan serangan langsung.

Sambil dipuji kerana keberaniannya beberapa bulan yang lalu, biarawati Ann Rose Nu Tawng mengatakan bahawa dia berfikir bukannya pemuda yang masih berjuang.

“Mereka mengorbankan nyawa mereka untuk masa depan mereka,” katanya.

Malam demi malam, tentera dan polis menyerbu rumah untuk menangkap suspek aktivis sama ada penunjuk perasaan dan mereka yang mengambil bahagian dalam gerakan ketidakpatuhan sivil yang melumpuhkan kemampuan negara untuk berfungsi.

Walaupun terdapat bahaya, gerakan ini terus berlanjutan didorong oleh generasi muda sejak demokrasi menjelma dan negara ini mulai dibuka sedekad yang lalu.

“Kami ingin berdiri di sisi kanan sejarah,” kata seorang penunjuk perasaan di bekas ibu kota Myanmar, Yangon. -AFP

See author's posts


Bekas penolong pegawai JPNIN didakwa kemuka invois palsu

MELAKA: Seorang bekas Penolong Pegawai Perpaduan dan Integrasi Nasional (JPNIN) mengaku tidak bersalah di Mahkamah Sesyen di sini semalam atas tiga pertuduhan mengemukakan invois palsu berhubung perkhidmatan makan dan minum berjumlah RM6,000, tiga tahun lalu.

Fatihah Azmi, 32, didakwa memberi tiga invois yang masing-masing bernilai RM2,000 kepada seorang ejen iaitu pegawai perubatan di Pejabat Kesihatan Daerah (PKD) Alor Gajah untuk perkhidmatan pembekalan makanan sempena Karnival Perpaduan Peringkat Parlimen Masjid Tanah bersama Komuniti Sihat Pembina Negara (Kospen), di PKD Alor Gajah pada Oktober 2017.

Perkhidmatan pembekalan makanan dan minuman itu bagaimanapun tidak dilakukan dan tertuduh ketika kejadian bertugas di JPNIN Alor Gajah.

Tertuduh didakwa mengikut Seksyen 18 Akta Suruhanjaya Pencengahan Rasuah Malaysia (SPRM) 2009 dan boleh dihukum mengikut Seksyen 24(2) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah butiran palsu yang dapat dinilai atau RM10,000 yang mana lebih tinggi, jika sabit kesalahan.

Tertuduh turut mengaku tidak bersalah terhadap tiga pertuduhan pilihan yang ditawarkan pihak pendakwaan iaitu dengan curang memperdaya pegawai perubatan yang sama mengikut Seksyen 471 Kanun Keseksaan (Akta 574) dan boleh dihukum di bawah Seksyen 465 akta sama yang membawa hukuman penjara maksimum dua tahun, atau dengan denda atau kedua-duanya, jika sabit kesalahan.

Hakim Datuk Mohd Nasir Mohd Nordin membenarkan Fatihah diikat jamin RM5,000 dengan seorang penjamin dan syarat tambahan, tertuduh perlu melapor diri di pejabat SPRM Melaka setiap bulan selain pasport diserahkan kepada mahkamah.

Mahkamah menetapkan 7 Oktober depan untuk sebutan semula kes.

Pendakwaan dikendalikan Timbalan Pendakwa Raya SPRM R. Francine Cheryl, manakala tertuduh tidak diwakili peguam. – Bernama

See author's posts


Terengganu rangka pelan untuk bekas atlet

KERAJAAN negeri melalui Jawatankuasa Penasihat Sukan, sedang merangka satu pelan program yang sesuai untuk bekas-bekas atlet, yang akan memasuki alam persaraan.

Bagaimanapun Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri Wan Sukairi Wan Abdullah berkata, ia masih di peringkat awal dan mengambil masa untuk disiapkan, kerana perlu kepada kertas cadangan serta penelitian daripada pakar-pakar, dalam jawatankuasa berkenaan.

“Saya telah bermesyuarat dengan ahli jawatankuasa penasihat sukan negeri, yang terdiri daripada pakar-pakar seperti bekas Pesuruhjaya Sukan Datuk Zaiton Othman, pada minggu lepas dan minta mereka sediakan pelan cadangan program, sesuai untuk bekas atlet sebagai persediaan menempuh alam persaraan.

“Insya-Allah selepas dapat cadangan, kita akan perhalusi dan bentangkan program tersebut. Sama ada mereka (bekas atlet) mahu terima atau tidak, terpulang pada diri masing-masing,” katanya pada sidang media, selepas majlis meraikan kemenangan skuad ragbi Piala Agong dan skuad ragbi 7 sepasukan kebangsaan negeri Terengganu 2019, di sini malam semalam.

Pada majlis itu Wan Sukairi menyampaikan insentif kemenangan sebanyak RM150,000, sebagai galakan untuk kedua-dua pasukan terus mencipta kejayaan pada masa depan.

Turut hadir Yang Dipertua Persatuan Ragbi Negeri Terengganu merangkap Timbalan Presiden Kesatuan Ragbi Kebangsaan Amir Amri Mohamad.

Mengulas lanjut Wan Sukairi berkata, penyediaan pelan itu juga penting sebagai alternatif kepada bekas atlet, selain bidang kejurulatihan yang ruang lingkup serta peluangnya agak terhad, di negara ini.

“Bukan semua bekas atlet akan pergi kepada dunia kejurulatihan, kerana peluangnya agak terhad bagi semua jenis sukan.

“Jadi menjadi tanggungjawab kerajaan negeri, untuk menyediakan pelan ini dan keutamaan adalah kepada bekas atlet berasal dari Terengganu, yang telah berjasa mengharum dan mengangkat nama negeri,” katanya. – Bernama

See author's posts


Mantapkan ekonomi digital, pusat data di Sarawak

ZARINA ABDULLAH

KUCHING: Kerajaan Sarawak akan memperhebatkan agenda Ekonomi Digital dan Pusat Data di Sarawak untuk memenuhi permintaan yang terus meningkat di semua sektor ekonomi dalam negeri dan juga keperluan global.

Ketua Menteri, Datuk Patinggi Abang Johari Tun Openg berkata, dengan kemajuan teknologi baru, pusat data dan inovasi ini adalah ‘minyak baharu’ bagi ekonomi Sarawak.

“Kapasiti yang ditingkatkan akan disokong oleh keperluan perkhidmatan digital yang semakin meningkat seperti Digital ID, Digital Wallet, Big Data, Blockchain, Fintech, Virtual Reality, Augmented Reality dan Artificial Intelligence.

“Pusat data dan inovasi ini akan lestari kepada persekitaran kerana menggunakan tenaga boleh diperbaharui,” katanya.

Beliau berkata demikian pada sidang media Strategi Pemulihan Ekonomi Pasca Covid-19 Sehingga Tahun 2030 di Wisma Bapa Malaysia, di sini, semalam.

Ditanya pemberita mengenai seberapa cepat idea itu akan terbentuk, Abang Johari berkata ia akan bergantung pada input dari sektor swasta kepada kerajaan negeri melalui Jawatankuasa Kecil Pusat Data dan Inovasi yang dibentuk semalam.

“Mereka (jawatankuasa kecil) ini akan mengkaji secara terperinci dan berbincang dengan Suruhanjaya Komunikasi dan Multimedia Malaysia (SKMM) bersama-sama dengan Lembaga Multimedia Sarawak (SMA) dan kemudian akan melihat apa cadangan mereka,” jelasnya.

Jelasnya, Sarawak mempunyai pengetahuan prasyarat di mana ia dapat mengembangkan bakatnya sendiri dan negeri itu mempunyai tenaga untuk pengembangan Pusat Data itu.

“Kita mesti ingat bahawa semasa wabak ini, banyak orang menggunakan perkhidmatan secara atas talian, dan Sarawak bernasib baik kerana mempunyai asas, semua perniagaan berada dalam talian, bahkan penjejakan pesakit Covid-19 turut dilakukan secara dalam talian.

“Sehubungan itu, secara digital saya rasa kita berada di landasan yang betul,” ujarnya.

Beliau menambah, sektor perlombongan akan menjadi sumber pendapatan baharu baru bagi Kerajaan Sarawak kerana negeri mempunyai banyak mineral dan sumber semula jadi seperti minyak, gas, arang batu, pasir silika, batu kapur dan lain-lain sebagai sumber pendapatan baru.

“Sektor perlombongan kami, khususnya sektor minyak dan gas akan menggunakan Pusat Data dan Inovasi untuk meningkatkan perancangan dan penggunaan sumbernya sebagai ganti kaedah konvensional.

“Ini akan meningkatkan produktiviti dan kecekapan, dan amalan baik global dapat diterapkan oleh sektor perlombongan lain,” tambahnya.

See author's posts


Kempunan jam tangan mewah, suri rumah tertipu RM526,400

SIBU: Hasrat seorang suri rumah untuk memiliki jam tangan berjenama Rolex tidak kesampaian selepas diperdaya dalam urusan pembelian jam tangan tidak wujud itu menerusi aplikasi Wechat.

Ketua Polis Daerah Sibu, Asisten Komisioner (ACP) Zulkipli Suhaili berkata, mangsa warga tempatan merupakan seorang warga emas berusia 60-an berhubung dengan seorang ‘penjual’ yang tidak dikenali pada awal Februari lalu.

Sepanjang  tempoh berurusan, mangsa telah ditawarkan untuk membeli empat utas jam tangan dengan harga RM526,400.

“Tertarik dengan tawaran tersebut mangsa telah membuat bayaran ke dalam satu akaun bank tempatan secara sembilan kali transaksi dari tempoh 15 hingga 27 Februari lalu.

“Namun begitu, sehingga laporan dibuat mangsa tidak menerima jam tangan yang dibeli dan suspek gagal dihubungi,” jelasnya menerusi kenyataan media, hari ini.

Katanya, sebagai langkah pencegahan orang ramai dinasihatkan supaya membuat semakan dahulu sebelum membuat sebarang pembelian dalam talian terutama dengan tawaran harga yang murah bagi mengelak menjadi mangsa penipuan.

Sebarang nasihat atau maklumat lanjut, boleh dirujuk kepada Pusat Respons Scam Kebangsaan (NSRC) di talian 997 dan ikuti laman facebook @CyberCrimeAlertRMP @JSJKPDRM.

Buat juga semakan pengesahan akaun bank dan nombor telefon yang diragui melalui laman sesawang http://ccid.rmp.gov.my/semakmule/

Oleh AKUN GIMAN

See author's posts


Bubuk landa Bintulu

BINTULU: Musim bubuk kini melanda Bintulu dengan permintaan tinggi daripada peminat atau penggemar ‘udang geragau’ itu.

Menurut salah seorang pelanggan hanya ingin dikenali sebagai Indai Mina,45, beliau bersama rakan sudah pun menunggu para nelayan yang membawa bubuk tersebut sejak tiga hari lalu.

“Sebaik sahaja mendapat berita bubuk ada masa ini, saya bersama kawan terus pergi ke tepi Sungai Kemena di Pasar Tamu Bintulu ini untuk mendapatkan dan membeli bubuk,” katanya.

Beliau berkata demikian dalam satu tinjau Utusan Sarawak berhubung musim bubuk yang melanda Bintulu masa ini, semalam.

Menurutnya, beliau amat memerlukan bubuk untuk membuat belacan dan cencaluk.

“Bubuk Bintulu nyaman dan berkualiti untuk dijadikan belacan dan cencaluk.”

“Bagi yang pandai membuatnya, rasa berbeza dan sedap serta bau yang sangat menyelerakan,” katanya.

Bagaimanapun katanya, menurut sumber bubuk kini perlu ditempah untuk memastikan orang ramai tidak berpusu-pusu ke tempat tersebut.

“Walaupun bubuk berjaya menarik kami datang ke sini, namun Prosedur Operasi Standard (SOP) yang telah ditetapkan oleh kementerian sentiasa dipatuhi.”

“Kami menjaga jarak, menggunakan pelitup mulut dan hidung serta mengamalkan kebersihan,” katanya.

Jelas beliau, bubuk kini dijual dengan harga sekitar RM25 hingga RM30 untuk segantang.

Oleh ELLIE EDWARD

See author's posts


Lanjutan tempoh bayar PTPTN,  ringankan beban peminjam

CHERYL LAW

KUCHING: Orang ramai bersetuju kerajaan memberikan lanjutan bayaran balik
pinjaman Perbadanan Tabung Pendidikan Tinggi Nasional (PTPTN) kepada enam
bulan.

Seorang kerani tadbir, Dorryna Law, 28, berkata, kerajaan Malaysia
melanjutkan tempoh penangguhan pembayaran balik PTPTN selama enam bulan adalah
amat bagus dan juga amat membantu.

“Dengan melanjutkan tempoh penangguhan pembayaran balik PTPTN selama enam bulan
ia boleh meringankan beban dan boleh utamakan perbelanjaan keperluan harian.

Dorryna memberitahu, tujuan kerajaan melanjutkan tempoh penangguhan
pembayaran balik PTPTN selama enam bulan adalah untuk membantu meringankan
beban.

“Ini adalah tindakan yang terbaik kerana membantu golongan muda mengurus
kewangan.

“Selain itu, ia juga memberi manfaat kepada saya,” katanya.

Seorang jurujual, Semuel Liew, 26, juga berkata kerajaan Malaysia
melanjutkan tempoh penangguhan pembayaran balik PTPTN selama 6 bulan adaah
sangat baik kerana ia membantu dalam menampung pembelajaan seharian.

“Ini kerana simpanan dan gaji yang diterima sedikit sebanyak dapat
menampung pembelajaan seharian tanpa mengira membayar balik PTPTN buat
sementara waktu.

“Tujuan tempoh penangguhan pembayaran balik PTPTN dilanjutkan kepada enam
bulan adalah untuk membantu rakyat menampung pembelajaan seharian khususnya
mereka yang ada tanggungan, baru bekerja dan bergaji kecil,” kata Semuel.

Semuel berkata ini tindakan yang terbaik kerana membantu rakyat buat
sementara waktu.

“Ia membantu dalam memberi lebih lagi untuk pembelajaan seharian seperti
makanan, bil telefon, insurans dan sebagainya,” jelasnya.

See author's posts


59,000 dipindahkan

FILIPINA: LEBIH 59,000 rakyat Filipina telah dipindahkan dari kediaman masing-masing susulan keadaan banjir disebabkan Ribut Tropika Dujuan, atau dikenali sebagai Auring, yang melanda negara itu pada Isnin.

Ribut berkenaan kini sedang melintasi Pulau Rapu-Rapu di Albay.

Kawasan paling teruk terjejas adalah Caraga dan Surigao del Sur dan sebagai langkah keselamatan, bekalan elektrik di Surigao del Sur telah diputuskan, jelas gabenor Ayec Pimentel.

Lebih 18,000 mangsa banjir telah dipindahkan ke pusat pemindahan sementara manakala 8,000 yang lain menumpang rumah keluarga mereka.

Kira-kira 36 penerbangan domestik dibatalkan manakala lebih 2,000 penumpang feri terkandas di beberapa pelabuhan di seluruh negara akibat keadaan laut yang bergelora.

Di Caraga, lebih 51,000 penduduk telah dipindahkan ke 331 pusat pemindahan sementara.

Di wilayah Bicol pula, sekurang-kurangnya 1,141 penumpang feri terkandas di tiga pelabuhan, menurut Lembaga Pelabuhan Filipina.

Di Pelabuhan Matnog pula, kira-kira 225 buah bas dan 80 buah kereta tersekat dalam kesesakan lalu lintas sepanjang lebuh raya akibat cuaca buruk.

Menurut Lembaga Atmosfera, Geofizik dan Perkhidmatan Astronomi Filipina hujan lebat dijangka di Camarines Norte, Quezon dan Aurora pada Selasa-AFP

See author's posts


Polis serbu pusat judi dalam talian

PETALING JAYA: Tiga lelaki dan seorang wanita ditahan kerana disyaki terlibat dalam kegiatan perjudian dalam talian pada serbuan di sebuah unit kondominium di Ara Damansara, di sini Khamis lepas.

Enam monitor komputer, 21 telefon bimbit pelbagai jenama, sebuah komputer riba, satu set ‘router’ dan wang tunai berjumlah RM2,773, adalah antara barang yang dirampas dalam serbuan itu.

Mereka yang ditahan dalam serbuan pada 8.00 pagi Khamis lepas itu adalah rakyat tempatan berumur antara 20 dan 24 tahun, kata Ketua Polis Daerah Petaling Jaya  ACP Nik Ezanee Mohd Faisal.

Beliau berkata, siasatan polis mendapati  kumpulan itu beroperasi sejak sebulan lepas melalui iklan dan pertaruhan di Facebook atau WhatsApp, dengan hasil kutipan perjudian antara RM3,000 dan RM5,000 sehari.

“Ketika serbuan, polis mendapati beberapa skrin komputer memaparkan kegiatan perjudian dalam talian,” katanya pada sidang akhbar di sini semalam.

Sementara itu dalam kes berasingan, 11 lelaki tempatan ditahan kerana disyaki terlibat dalam judi loteri awam tanpa lesen dan perjudian dalam talian pada serbuan di sebuah gerai makan di Taman Medan, di sini.

Kesemua mereka yang berusia antara 25 dan 46 tahun itu ditahan dalam operasi pada 6.00 petang semalam dan polis merampas 11 telefon bimbit yang dipercayai digunakan dalam kegiatan itu, serta wang tunai berjumlah RM368.

Nik Ezanee berkata, siasatan awal mendapati kegiatan itu dijalankan sejak dua bulan lepas dan beroperasi dengan pembelian menggunakan aplikasi WhatsApp. – Bernama

See author's posts


Raih pensijilan emas GBI

KUALA LUMPUR: Stesen minyak Shell Malaysia di Hotel Mint (laluan Lebuhraya Kuala Lumpur-Seremban) dekat sini, menjadi stesen pertama di negara ini yang berjaya meraih pensijilan Piawaian Emas Sementara oleh Indeks Bangunan Hijau (GBI).

Penarafan itu diberi berikutan langkah stesen tersebut menyepadukan pendekatan pelbagai menerusi gabungan inovasi tenaga boleh diperbaharui (RE) dan cekap tenaga (RE) yang sejajar dengan ketetapan piawaian GBI.

Pengarah Urusan Shell Malaysia Trading dan Shell Timur Sdn Bhd Sharian Huzani Husain berkata, sistem solar fotovoltan (PV) bumbung di stesen itu misalnya berupaya menjana hampir 90,575 kilowatt-jam (KWj) tenaga elektrik setahun yang mencukupi bagi kegunaan purata 382 isi rumah sebulan.

Malah, katanya, penjanaan tenaga menerusi panel solar itu juga dapat mengurangkan pelepasan karbon stesen tersebut sebanyak 62.8 tan setahun atau menyamai usaha menyelamatkan sejumlah 1,118 pokok.

“Stesen Shell Hotel Mint itu adalah pencapaian bermakna terbaharu kami dalam usaha memenuhi komitmen (hijau) ini. Kami juga menyasarkan untuk mencapai tahap pelepasan sifar dalam semua operasi menjelang 2050.

“Setakat ini, sebanyak 150 stesen kami mendapat penjanaan tenaga solar dan angka itu disasarkan mencecah 300 buah dengan 40 lokasi diiktiraf GBI menjelang akhir 2021,” katanya menerusi sesi secara maya di sini, pada Isnin.

Setakat ini, Shell mempunyai tiga stesen bersatus GBI manakala lima lagi sedang dinilai bagi tujuan pensijilan tersebut.

Dalam pada itu, Sharian berkata stesen Shell di Hotel Mint itu turut dilengkapi dengan mesin kompos sisa makanan yang boleh diubah menjadi baja.

Stesen itu berupaya mengumpulkan sehingga 30 kilogram sisa makanan sehari yang boleh dijadikan enam kilogram baja atau menyamai penghasilan sehingga 2,190 kilogram baja setahun bagi kegunaan kira-kira 4,000 tanaman dalam pasu.

Beliau berkata, berteraskan ciri-ciri dalaman syarikat itu sendiri seperti RE, EE dan penyelesaian pengecasan kenderaan elektrik (EV), Shell berharap untuk muncul sebagai peneraju inisiatif hijau tersebut selain dapat menggalakkan penyertaan lebih banyak syarikat dalam usaha sedemikian.

Maklumat lanjut serta perkembangan lain mengenai inisiatif Shell boleh diperoleh menerusi www.shell.com.my.

– Bernama

See author's posts


Perluas skop geran pembangunan pasaran

KUALA LUMPUR: Perbadanan Pembangunan Perdagangan Luar Malaysia (MATRADE) bercadang memperluas skop Geran Pembangunan Pasaran (MDG) agar seiring dengan trend dan keperluan semasa.

Pengarah Bahagian Transformasi dan Perdagangan Digital MATRADE, Noraslan Hadi Abdul Kadir berkata, cadangan itu bertujuan membantu pengeksport Malaysia menghadapi cabaran global terutama semasa pandemik Covid-19, contohnya, membantu mereka untuk menjalankan perniagaan secara dalam talian.

Beliau berkata, untuk perusahaan kecil dan sederhana (PKS) terus berdaya saing, mereka perlu meningkatkan eksport masing-masing.

Justeru menerusi cadangan ini, kemungkinan untuk mereka menuju atau kekal di peringkat global dalam keadaan penularan wabak pada masa sekarang akan terjamin, katanya.

“MDG diuruskan oleh MATRADE, dan kami mahu mencadangkan ia diperluaskan supaya pengeksport dapat dibantu menerusi geran ini,” katanya semasa Sidang Kemuncak Penjual Dalam Talian Malaysia Alibaba.com semalam.

Semasa penguatkuasaan Perintah Kawalan Pergerakan (PKP) dari 18 Mac hingga semalam, MATRADE telah meluluskan geran bernilai RM7.33 juta untuk pengeksport Malaysia, mengadakan 297 pertemuan perniagaan kepada perniagaan (B2B) secara maya selain jalinan libat urus antara pengeksport Malaysia dengan pembeli asing.

Sementara itu, Ketua Alibaba.com bagi Asia Pasifik, Stephen Kuo Yiling berkata kesan daripada pandemik Covid-19 menjadikan perniagaan di seluruh dunia perlu memikirkan semula keutamaan perniagaan masing-masing, berinovasi dan mengubah kedudukan mereka.

Beliau berkata perniagaan Malaysia berada di kedudukan unik untuk mencatatkan pemulihan lebih pantas dengan memanfaatkan peluang rentas sempadan susulan infrastruktur yang ada di negara ini, termasuk Hab Platform Perdagangan Dunia Elektronik (eWTP) milik Alibaba Group yang pertama di luar China.

Sejak pelancaran eWTP di Malaysia pada 2017, Kuo berkata Alibaba Group telah menjadi rakan kongsi erat agensi kerajaan dan perniagaan tempatan, bekerjasama untuk memperkenalkan produk Malaysia kepada pengguna China dan pembeli borong dari seluruh dunia melalui platformnya seperti Tmall Global dan Alibaba.com.

“Alibaba.com menyokong pembekal Malaysia untuk menembusi peringkat global dan kami berharap dapat membantu secara bermakna dalam fasa pemulihan penting ini selain memberi keyakinan dan keupayaan yang tepat untuk perniagaan di sini mencapainya,” katanya.

Pengarah Jualan dan Pemasaran TRL South East Asia Sdn Bhd, Adrian Yoong pula berkata Alibaba.com adalah platform untuk transformasi digital mencapai pasaran yang lebih luas.

“Sebagai antara platform B2B terbesar, Alibaba.com membantu syarikat kami untuk meningkatkan penjualan serta jenama menjadi lebih dikenali selain menawarkan penyelesaian sehenti kepada penjual,” katanya. – Bernama

See author's posts


Perdagangan awal China dan Sarawak

SALAH satu tamadun besar dunia pada masa lepas dan terus gah pada hari ini ialah Tamadun  China. Tamadun China ini yang berpusat di Hwang He telah membawa pelbagai kegemilangan kepada China.

Keagongan tamadun ini dirasai hampir di seluruh dunia dengan pencapaian dalam sistem pentadbiran, sains dan teknologi, penciptaan, budaya dan falsafah serta nilai-nilai moral. Hal ini juga mempengaruhi kawasan sekitar tamadun ini dalam lingkungan jalan perdagangan dan diplomasinya.

Dalam hal ini boleh kita lihat bagaimana pula hubungan tamadun ini dengan Sarawak.  Persoalannya bilakah China mempunyai hubungan dengan Sarawak? Adakah Sarawak dilihat sebagai sebahagian daripada kawasan yang penting bagi Tamadun China?

Bukti Arkeologi

Sudah semestinya kalau ditinjau tentang tarikh bila hubungan telah terjalin sukar dikesan.  Manakala bukti arkeologi jelas menunjukkan adanya hubungan dagangan ini.

Ini kerana Sarawak khususnya, dan Pulau Borneo amnya, mempunyai hasil hutan yang diminati oleh perdagangan China. Hasil hutan yang diminati oleh pedagang China ini adalah sarang burung, lilin lebah, rotan, kapur barus, bulu burung dan batu berharga.

Penemuan kawasan peleburan bijih besi di Bongkisam, Santubong boleh dikaitkan dengan pemintaan logam tersebut dari China. Manakala jumpaan barang dagangan seperti serpihan seramik, manik, duit syilling dan barangan perak menjadi barangan tukaran dari China untuk mendapatkan barang-barang dari Sarawak.

Selain Santubong, beberapa kawasan lain di Sarawak khususnya kawasan antara Kuching hingga Simanggang menjadi tumpuan juga oleh perdagang China. Hal ini dibuktikan dengan jumpaan arkeologi.

Kajian arkeologi dilakukan oleh Lucas Chin dan pasukan Muzium Sarawak di Ensika  bahagian kiri Sungai Sebangan salah satu cabang daripada Sungai Sadong menjumpai pelbagai barang dagangan daripada China.

Antara yang dijumpai ialah 101 duit syilling dari beberapa dinasti di China. Daripada jumlah ini yang hanya dapat dikenal pasti ialah tujuh duit syilling ini daripada Dinasti T’ang, 26 duit syilling Dinasti Sung Utara, sembilan duit syilling daripada Dinasti Sung Selatan dan enam duit syilling pula daripada Dinasti Ming. Selain daripada itu dijumpai juga seramik Yueh daripada China.

Jumpaan di Gedong pula menjumpai dua duit syilling dari Dinasti T’ang.  Di Nanga Kalaka pula dijumpai seramik Yueh. Di Bukit Sandong pula dijumpai seramik China. Jumpaan-jumpaan ini membuktikan lagi Sarawak terdedah dengan pengaruh daripada tamadun besar dunia ini.

Kebudayaan Peribumi

Penduduk tempatan pula menjadi pengguna barangan dari luar termasuk barang-barang dari Tamadun China. Tembikar misalnya menjadi barang mewah penting bagi masyarakat peribumi pada masa lepas. Ia bukan sahaja menjadi barang hiasan atau menyimpan barang tetapi lambang kemewahan.

Di pedalaman Sarawak misalnya beberapa penduduk masih menyimpan tembikar besar seperti tembikar Martaban. Tembikar Martaban ini merupakan tembikar buatan daripada selatan China dari Dinasti T’ang.

Kajian dilakukan ke atas seramik milik masyarakat Melanau di Mukah misalnya memberi tahu kita bahawa seramik-seramik ini dikenal pasti dari abad ke-15 atau lewat lagi. Ia dikatakan celadon dari Dinasti Ming dan Dinasti Qing.

Lebih awal daripada itu jumpaan seramik yang dijumpai di beberapa kawasan pengkebumian di Gua Niah. Seramik dari China ini dikatakan bertarikh abad ke tujuh dan abad ke lapan. Hal ini menarik kerana Gua Niah juga merupakan kawasan tumpuan burung layang-layang ini untuk bersarang. Sarang burung ini juga menjadi barang dagangan yang diminati oleh pedagang China. Sarang burung ini masih menjadi barangan eksport penting dalam hubungan antara Sarawak dengan China pada hari ini.

Dalam hal ini timbul persoalan adakah barang yang dijumpai ini datang terus dari China atau datang secara tidak langsung dari pedagang asing lain? Menjawab soalan ini perlu penelitian mendalam tentang bagaimana jumpaan ini memberi bukti bahawa Sarawak adalah sebahagian daripada kawasan penting untuk pedagang-pedagang China.

Pedagang-pedagang China

Kembali kepada persoalan tadi, kita boleh melihat hubungan China dengan Pulau Borneo. Hal ini boleh dilihat dengan catatan orang asing tentang pedagang-pedagang China ke pulau ini.

Catatan China semasa Dinasti Ming tentang perdagangan di Poni antara bukti bertulis yang menjawab persoalan ini. Poni sebuah pusat perdagangan dikaitkan dengan dua kawasan di utara Borneo. Setengah pendapat awal mengatakan ia adalah Brunei. Pendapat terbaharu pula menyatakan Poni adalah Santubong. Poni dikatakan sebagai sebuah pusat perdagangan yang mengumpul hasil di utara Borneo seperti kapur barus, lilin dan kulit kura-kura yang ditukar dengan barangan China seperti emas, perak, sutera, manik dan seramik.

Sementara itu pedagang Eropah yang mula berdagang dengan Pulau Borneo pada abad ke 16 menyatakan bahawa pedagang China sebagai pesaing utama mereka. Dalam satu kenyataan dibuat oleh pedagang Belanda, Van Noort pada tahun 1600 menyatakan Belanda gagal menawan pasaran kain di Borneo kerana kain linen daripada China mendapat tempat dalam kalangan penduduk di Borneo.

Kapten Beeckman menyatakan pada tahun 1713 bahawa pedagang China telah menguasai perdagangan barang-barang di Banjermassin. Seorang pemerhati bernama Roggewein menyatakan pada tahun 1721 bahawa barangan China (termasuk Jepun) seperti sutera, chintz dan belacu mendominasi barang dagangan di Borneo.

Perkembangan perdagangan China di Borneo ini membawa usaha menyekatnya oleh Belanda.  Manakala dasar tutup pintu Dinasti Qing melemahkan lagi jaringan perdagangan ini. Akhirnya perdagangan ini beransur-ansur berkurangan selepas kuasa Barat mendominasi perdagangan di Borneo. Kemunculan Singapura sebagai pelabuhan bebas pada abad ke-19 menjadi alternatif kepada penduduk Sarawak untuk berdagang terus dengan kuasa Barat.

Perkembangan ini membawa kepada hubungan dagang China dan Sarawak pada tahap perlahan. Manakala Raja Brooke mula mengubah dasar perdagangan Sarawak kepada orientasi lebih kepada negara Barat.

Dr. Suffian Mansor adalah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Puluhan terbunuh gempa bumi landa wilayah Kahramanmaras Turkiye

ISTANBUL: Gempa bumi berukuran 7.8 pada skala Richter melanda wilayah selatan Turkiye Kahramanmaras awal Isnin sekitar 4.17 pagi (0117GMT) waktu tempatan telah mengorbankan puluhan nyawa.

Gegaran gempa bumi yang melanda Turki dan Syria itu dirasai sejauh pulau Cyprus.

Pegawai tempatan di Turki meletakkan angka kematian awal pada 53, walaupun ia mengancam untuk meningkat dengan ketara kerana ia menangkap kebanyakan orang ketika mereka masih di rumah tidur.

Sekurang-kurangnya 42 orang juga maut di bahagian yang dikuasai kerajaan di utara Syria, kata media kerajaan.

Imej televisyen menunjukkan orang terkejut di Turki berdiri di atas salji dengan memakai pijama, melihat penyelamat menggali runtuhan rumah yang rosak.

Gempa bumi itu berlaku pada 04:17 pagi waktu tempatan (0117 GMT) pada kedalaman kira-kira 17.9 kilometer (11 batu), kata agensi AS, dengan gempa susulan 6.7 magnitud berlaku 15 minit kemudian.

Pusat perkhidmatan kecemasan AFAD Turki meletakkan magnitud gempa pertama pada 7.4.

Gempa bumi adalah salah satu yang paling kuat melanda rantau ini dalam sekurang-kurangnya satu abad.

“Saya menyampaikan ucapan selamat kepada semua rakyat kita yang terjejas akibat gempa bumi,” tweet Presiden Turki Recep Tayyip Erdogan.

“Kami berharap agar kami dapat melalui bencana ini bersama-sama secepat mungkin dan dengan kerosakan yang paling sedikit.”

Gempa bumi itu meratakan berpuluh-puluh bangunan di seluruh bandar utama di selatan Turki serta negara jiran Syria, sebuah negara yang dilanda keganasan lebih sedekad yang telah mengorbankan ratusan ribu dan jutaan orang kehilangan tempat tinggal.

Imej di televisyen dan media sosial Turki menunjukkan penyelamat menggali runtuhan bangunan diratakan di bandar Kahramanmaras dan Gaziantep yang berdekatan.

Api menerangi langit malam dalam satu imej dari Kahramanmaras, walaupun asalnya masih tidak jelas.

Televisyen NTV berkata, bangunan juga runtuh di bandar Adiyaman, Malatya dan Diyarbakir.

Televisyen CNN Turk berkata, gempa itu turut dirasai di bahagian tengah Turki dan ibu negara Ankara.

Gempa bumi terbesar

Televisyen negara Syria melaporkan bahawa sebuah bangunan berhampiran Latakia, di pantai barat Syria, telah runtuh.

Media pro-kerajaan berkata beberapa bangunan telah runtuh sebahagiannya di Hama, tengah Syria, dengan pertahanan awam dan bomba berusaha untuk menarik mangsa yang terselamat daripada runtuhan.

Raed Ahmed, yang mengetuai Pusat Gempa Nasional Syria, memberitahu radio pro-kerajaan bahawa ini adalah “secara sejarah, gempa bumi terbesar yang direkodkan dalam sejarah pusat itu”.

Naci Gorur, pakar gempa bumi dengan Akademi Sains Turki, menggesa pegawai tempatan untuk segera memeriksa empangan di rantau itu untuk retak bagi mengelakkan banjir yang berpotensi membawa bencana.

Turki berada dalam salah satu zon gempa bumi paling aktif di dunia.

Wilayah Duzce di Turki mengalami gempa bumi berukuran 7.4 magnitud pada 1999, yang paling teruk melanda Turki dalam beberapa dekad.

Gempa itu mengorbankan lebih 17,000 orang, termasuk kira-kira 1,000 di Istanbul.

Pakar telah lama memberi amaran gempa besar boleh memusnahkan Istanbul, yang telah membenarkan bangunan berleluasa tanpa langkah keselamatan.

Gempa bumi berukuran 6.8 magnitud melanda Elazig pada Januari 2020, mengorbankan lebih 40 orang.

Pada Oktober tahun itu, gempa bumi berukuran 7.0 magnitud melanda pantai Aegean Turki, membunuh 114 orang dan mencederakan lebih 1,000. – AFP

See author's posts


137 penduduk sertai ceramah polis

DALAT: Seramai 137 penduduk rumah panjang di Ulu Baoh dekat sini menyertai Program Bengkel Kepolisan Komuniti Daerah Dalat pada Ahad lalu.

Mereka adalah terdiri daripada dua penghulu, 15 tuai rumah dan 105 ahli Jawatankuasa Kemajuan dan Keselamatan Kampung (JKKK) dari 15 rumah panjang di Rumah Agup, Ulu Baoh Dalat.

Program itu dirasmikan oleh Ahli Dewan Undangan Negeri (ADUN) Tellian, Yussibnosh Balo yang turut dihadiri Ketua Polis Daerah Dalat, DSP Saga Chunggat, seorang pegawai kanan polis dan dua pegawai rendah polis dari Ibu Pejabat Polis Daerah (IPD) Dalat.

Turut hadir pada bengkel yang bermula 9.00 pagi hingga 5.00 petang itu ialah wakil dari Pejabat Residen Mukah, Pejabat Daerah Dalat, Pejabat Kesihatan Daerah Dalat, Jabatan Perpaduan Bahagian Mukah dan Jabatan Bomba dan Penyelamat Mukah.

Antara aktiviti diadakan ialah ceramah dan sesi soal jawab bersama agensi kerajaan yang terlibat dan diikuti dengan penyampaian Sijil Perakuan Pendaftaran JKKK oleh Yussibnosh.

Antara objektif bengkel ialah untuk mengeratkan kerjasama antara Polis Diraja Malaysia (PDRM) dan masyarakat, memberi pendedahan kepada masyarakat kaedah menyelesaikan masalah yang dihadapi (customised), menanam semangat hak milik bersama dan masyarakat dalam menangani jenayah dan bekerjasama sebagai Smart Partnerships.

Pada bengkel itu, DSP Saga juga menjadi penceramah bersama wakil rakyat turut menyaksikan upacara ‘Miring’ bersama dengan penghulu dan tuai rumah yang hadir.

Oleh Henry B Siyu

See author's posts


Ramai sokong PKPP dilanjutkan

KUCHING: Kebanyakan orang bersetuju dengan saranan Kementerian Kesihatan Malaysia (KKM) supaya melanjutkan Perintah Kawalan Pergerakan Pemulihan (PKPP) yang berakhir pada 31 Ogos ini sehingga keadaan terkawal.

Seorang pekerja swasta, Semilan Unang, 56, berkata sebagai warganegara yang bertanggungjawab, masyarakat harus menyokong langkah kerajaan untuk melanjutkan PKPP sehingga keadaan terkawal.

“Wabak pandemik Covid-19 belum berakhir lagi dan masih ada kluster sama ada yang dari luar negara atau dalam negeri.

“Kita tidak mahu apabila PKPP ditamatkan, rakyat terlalu bebas dan lalai dengan prosedur operasi standard (SOP) yang akan menjadi penyumbang kepada peningkatan kes pandemik itu,” katanya.

Beliau memberitahu sudah biasa dengan norma baharu dan patuh kepada SOP untuk keselamatan keluarga dan negara.

“Saya berharap vaksin Covid-19 dapat ditemui secepat mungkin dan patuh kepada arahan kerajaan untuk kebaikan bersama,” katanya.

Sementara itu, seorang pemandu, Alex Lo, 44, berkata bersetuju PKPP dilanjutkan sehingga keadaan terkawal untuk membendung penularan wabak Covid-19.

Menurutnya, dengan pelanjutan PKPP, rakyat akan lebih berdisiplin dan patuh kepada SOP Kerajaan khasnya Kementerian Kesihatan Malaysia (KKM) dan Majlis Keselamatan Negara (MKN) yang berusaha sedaya upaya membendung penularan Covid-19.

“Kita tidak mahu apa yang berlaku di negara lain berlaku di negara kita seperti penularan gelombang kedua.

“Buat masa sekarang, kita harus membiasakan diri dalam norma baharu dan kekal sahaja sehingga keadaan terkawal dan vaksin ditemui,” katanya.

Oleh Cheryl Law

See author's posts


55,000 ekor anjing lagi harus divaksinasikan – Dr Sim

KUCHING: Sebanyak 60,000 anjing perlu divaksin bagi mengurangkan penularan wabak Rabies di Sarawak.

Menteri Kesihatan Awam, Perumahan dan Kerajaan Tempatan Dato Sri Dr Sim Kui Hian berkata, setakat ini dianggarkan hanya 4,700 ekor yang sudah divaksinasi, manakala 55,000 ekor anjing lagi perlu divaksin.

Katanya, usaha menangani penularan wabak tersebut hanya dapat dilakukan sekiranya masyarakat mempunyai kesedaran  untuk memberi vaksin terhadap haiwan peliharaan mereka.

“Pada 2017, dalam masa enam bulan sahaja, kami memberi vaksin kepada 42,000 anjing, pada 2018, 66,000 anjing divaksin, pada 2019 turun kepada 50,000.

“Manakala pada 2021 dan 2022 disebabkan pandemik Covid-19, kira-kira hanya 14,000 dan 12,000 sahaja anjing divaksin.

“Akibatnya tidak mengejutkan, kes rabies kembali kerana kadar vaksinasi yang rendah. Tetapi tahun ini apabila kita mula semula, hanya 4,700 divaksin.

“Ia menunjukkan bahawa setiap daripada kita mempunyai peranan untuk dimainkan. Jika kita berbuat demikian, kita tidak perlu panik tentang rabies,” katanya.

Beliau berkata demikian ketika berucap pada Forum Kesedaran Rabies di Auditorium Majlis Bandaraya Kuching Selatan (MBKS) di sini, hari ini.

Dalam pada itu, Sim yang juga Timbalan Premier menegaskan pencegahan virus rabies dapat dihapuskan sekiranya aktiviti penguatkuasaan boleh dilakukan secara bersepadu dengan kerjasama dari semua pihak dan agensi berkaitan.

“Pada masa ini, Unit Keselamatan Dan Penguatkuasaan Sarawak (UKPS) telah memvaksin sebanyak 74 peratus anjing di sepanjang sempadan. Tanpa mereka kita (Kerajaan Sarawak) tidak boleh melakukan vaksinasi di sepanjang sempadan.

“Kadar vaksinasi yang tinggi di sepanjang sempadan. Sekarang kita perlu menangani isu-isu di Sarawak. Kita boleh mengawal sempadan dengan baik tetapi tidak di dalam Sarawak.

“Tanggungjawab adalah di dalam Sarawak sekarang sama ada di luar bandar atau di bandar, jangan mencari alasan kerana kita semua menjalankan tanggungjawab kita,” katanya.

Terdahulu, kerajaan negeri mensasarkan penularan virus rabies dihapuskan pada 2030 selari dengan agenda Pertubuhan Kesihatan Dunia (WHO) yang mahu menghapuskan wabak tersebut.

Oleh Mohd Neenatul Aizal

See author's posts


Tun Taib, Toh Puan Raghad hadiri Jamuan Diraja Brunei

YANG di-Pertua Negeri, Tun Pehin Sri Abdul Taib Mahmud dan Toh Puan Datuk Patinggi Raghad Kurdi Taib menghadiri Jamuan Diraja sempena sambutan hari keputeraan Sultan Hassanal Bolkiah Brunei ke-76, kelmarin.

BANDAR SERI BEGAWAN: Yang Dipertua Negeri, Tun Pehin Sri Abdul Taib Mahmud dan Toh Puan Datuk Patinggi Raghad Kurdi Taib menghadiri Jamuan Diraja sempena sambutan hari keputeraan Sultan Hassanal Bolkiah Brunei ke-76,kelmarin.

Kira-kira seramai 3,000 tetamu kehormat yang terdiri daripada kerabat diraja, pembesar negeri dan pegawai diplomatik asing, serta Perdana Menteri Singapura Lee Hsien Loong dan isteri, Ho Ching menghadiri jamuan agung negara di Istana Diraja Istana Nurul Iman.

Tun Taib diiringi Timbalan Menteri Pemodenan Pertanian Dan Pembangunan Wilayah (Pemodenan Pertanian) Datuk Dr Abdul Rahman Ismail dan isteri Datin Dayang Maimunah Awang Muhammad.

Semua tetamu kenamaan asing menuju ke Lapangan Terbang Antarabangsa Brunei untuk terbang pulang selepas jamuan.

See author's posts